qundao/data-zh-poetry huggingface dataset:
题停琴伫月图·其二
作者：孙星衍
朝代：清
体裁：七言绝句

名山多暇足良游，管领东南第一州。千古琴川风月地，弦歌飞上庾公楼。
题六梅阁诗册
作者：孙星衍
朝代：清
体裁：七言绝句

自结吾庐傍虎邱，何曾邓尉放扁舟。摩挲尺幅梅千树，五月披裘作卧游。
题冯刺史三士图
作者：孙星衍
朝代：清
体裁：古风

神仙与隐逸，各自有千古。东坡曳簪缨，颇历世尘苦。同有旷世才，光燄笔端吐。三贤参列宿，馀子尽抟土。古人不见我，此恨孰能补。冯君不凡士，白眼视寰宇。空堂对前哲，折节酬清醹。人物近眇然，名山倩谁主。
题南楼却扇图赠吴山尊妺婿·其一
作者：孙星衍
朝代：清
体裁：七言绝句

广乐声中翠烛然，荆钗出拜画堂前。料量嫁事分清俸，不抵长安卖赋钱。
题南楼却扇图赠吴山尊妺婿·其三
作者：孙星衍
朝代：清
体裁：七言绝句

泲上春波处处生，送君千里到蓬瀛。画眉莫费凌云笔，天子临轩问长卿。
题南楼却扇图赠吴山尊妺婿·其二
作者：孙星衍
朝代：清
体裁：七言绝句

一夕争传萧史来，婿乡难得有仙才。他年泗上寻遗迹，便指南楼作凤台。
题听雨楼图
作者：孙星衍
朝代：清
体裁：古风

一楼何时听雨名，当时何人之所营。昔人耳厌歌管声，可怜有雨听不清。楼如传舍人常换，楼外西山青不断。豪门几日变骚坛，前有状元今给谏。绕楼手植青琅玕，甘蕉叶大不屑弹。贮书万卷画万轴，闭门便作山林看。当时主人别楼去，山色横空雨来处。袖中携得潇湘烟，笔下独排崔颢句。衡山九面随轺车，此时却梦楼头居。燕云忽落画师手，雨中春树青模糊。归来恰见陔兰茁，未晚春晖最迟日。此楼此画一时开，想见元龙好风骨。我亦僦屋东头城，红尘不到书带生。游人却爱樱桃馆，他日谁图问字亭。
题吴君为予画历下旬宣图四帧 其一 明湖饯别
作者：孙星衍
朝代：清
体裁：古风

历城满地伏泲泉，大明湖在城中閒。鹊华照影秀欲绝，芦蒲拂浪鸣翛然。行厨草草非难致，半日开筵坐萧寺。地胜看山忆故山，心清省事如无事。曼卿天人谪世閒，判笔不抵民情奸。藩条一揽等失马，蓬岛再入同登仙。周郎清兴蒋生笔，且共尊前会真率。陈君且莫问三空，京兆只宜留五日。
题吴君为予画历下旬宣图四帧 其三 安德行河
作者：孙星衍
朝代：清
体裁：古风

禹河故迹屯氏存，支流迤东经鬲津。燕齐错壤水利废，近海略见沟通痕。老黄河身今占种，民力难资官屡空。四女祠前旧道湮，临清闸外新沙拥。卫流高处汶流低，浊漳合之五斗泥。挑沙放闸岂长策，粮船不出丁嗟咨。我来议浚申前诏，泄水先从下游导。万夫合作不经旬，千艘遄行奏成效。前年度地雪盈尺，今年巡工雨沾帻。不辞栉沐至再三，况复旬宣有专责。君不见赵王河，我曾议浚谋孔多。消疏济运究何日，一雨泲上积潦伤田禾。
题吴君为予画历下旬宣图四帧 其二 龙洞探奇
作者：孙星衍
朝代：清
体裁：古风

我游龙洞惊奇绝，画不成图口难说。名山踏遍孰比方，仙境入来疑隔别。初循仄径如桃源，石上㶁㶁鸣清泉。前山引胜后山阻，千回百折依螺旋。是时十月枫林赤，花锦屏开照空碧。侧厓衔日半规红，绝顶留云一层白。万山斧凿痕从横，一石壁立由天成。或如削方或重甗，岌岌欲坠风雷声。缘山有穴入复出，倏见飞仙上空阔。遥看老鹘避峰巅，谁置浮屠临木末。前头更有佛峪深，随唐题字重搜寻。横空结屋玉京阙，沿路飞瀑瑶琴音。生平苦恋山水窟，三宿难留意超忽。兹游犹恨未悬车，我欲移山向吴越。
题吴君为予画历下旬宣图四帧 其四 宾兴得士
作者：孙星衍
朝代：清
体裁：古风

大罗天上几筵张，万条红烛相煇光。龙迎雷拥听名姓，蕊珠仙籍铺中央。一声堂上都倾耳，莫省裴头与黄尾。孤寒平地竟飞腾，闻呼毕卓真名士。我希开閤平津风，稷下髦士来追从。春花虽多秋实少，百树期收一穫功。元之拾才有神识，倒海求珠山剖璧。目迷不失李华文，心赏独有刘蕡策。明朝桂苑歌霓裳，星攒多士云龙翔。座中方伯喜欲狂，吾道东矣生升堂。
题吴君为予画江湖负米图六帧 其一 万卷归装
作者：孙星衍
朝代：清
体裁：古风

行李萧然归泛济，数十簏书而巳矣。路人方笑使君贫，河伯忽然疑薏苢。前舟风引覆水湄，后舟摇荡不可维。千金欲夺子羽璧，六丁不护泷冈碑。一波未平一波起，河湖合处深无厎。大呼几欲徇机舆，万里长风应声止。归来检点空嗟吁，卷帙散乱文模糊。或言藏书之家例遭劫，此物落水长无虞。君不见郁林石时苗犊，廉吏翛然本无欲。人生耆好尽为累，万卷归装不知足。
题吴君为予画江湖负米图六帧 其三 青溪卜宅
作者：孙星衍
朝代：清
体裁：古风

古松五株何代遗，后映钟阜前青溪。迤东传是江总宅，吴王苑近烟波迷。卅年作宦徒立壁，垂橐仍为白门客。户多车辙似充隐，家近吴头常泛宅。松涛声起万壑喧，石骨叠作群山根。清池观鯈竹笼鹤，风月满院看常新。主人再归甘蠖伏，卖文得钱还润屋。佳宾时至与悬榻，俗客若来从看竹。碧玉水生新涨痕，黄金花放阳春暄。校书更上三层阁，载酒仍过五亩园。
题吴君为予画江湖负米图六帧 其二 巫门访墓
作者：孙星衍
朝代：清
体裁：古风

吾家吴将高绝伦，功成不作霸国臣。春秋三传佚名姓，大冢却在吴东门。吴人耕种少閒地，访墓雍仓一舟系。弯环惟见古柏存，遍览平畴失碑记。传家私印不可磨，阖闾冢侧祠巍峨。武成王庙废不举，东南淫祀何其多。君不见乌喙之邻施閒谍，内嬖忽然消霸业。西施可惜入宫迟，不付将军教兵法。
题吴君为予画江湖负米图六帧 其五 延陵话旧
作者：孙星衍
朝代：清
体裁：古风

青山庄废花石移，白云渡近烟波迷。素交重访半为鬼，黄垆一醉曾如泥。生平毕竟怀知已，故土风光冷无比。蒋公三径罢开筵，杨子元亭空故阯。鲁灵光有老探花，论诗勘史逢人誇。仙姝夜醉刘晨宅，食谱朝寻朱亥家。翰林仙人狂欲绝，自把孙洪比元白。五云同看御园花，万里独踏天山雪。近来所遇多后生，相逢不识空知名。西州再过有馀恸，东山中岁难陶情。老去频思钓游处，晨星旧侣惊重遇。庄周曾梦胡蝶回，赵壹漫嗟穷鸟赋。
题吴君为予画江湖负米图六帧 其六 湖楼诂经
作者：孙星衍
朝代：清
体裁：古风

第一楼头撰经诂，正对湖山最佳处。中丞开閤思翘材，招我来游浙西路。楼旁许郑新建祠，压倒白苏空赋诗。湖光欲入子云室，山翠自拥江都帷。渊原更溯朱公叔，海内传衣尽名宿。万閒常芘士欢颜，五色不迷文过目。几时华屋悲山邱，王通示疾还归休。中丞移节我随牒，山翠湖光空满楼。寄书碧洛青嵩去，衰病怜予北山住。堂前问字少人过，自检图书理残蠹。
题吴君为予画江湖负米图六帧 其四 禹穴探奇
作者：孙星衍
朝代：清
体裁：古风

我曾壮岁登龙门，直过中年探禹穴。中间作宦苦羁束，日月真如电光掣。龙门壮哉比大文，禹穴秀绝如诗人。朅来谒庙有神助，雨脚收尽开朝暾。阳明之洞临绝壁，正对香炉一峰碧。游人不识孙皓碑，误向石船呼窆石。会稽之刻久失真，梅梁改易新橑棼。闽人题碣最诬罔，青乌之说迁古坟。向平好游寻宿诺，杖策更须穷五岳。君不见虞巡那得至衡山，我欲题名上南霍。
题吴君为子画海岱搴帷图十帧 其一 东缗访古
作者：孙星衍
朝代：清
体裁：古风

扶沟侯墓汉石室，画象犹留古人迹。黄丞好事导我游，武氏祠碑更新出。我来行部携桑经，询访古迹骖常停。车前八驺岂足慕，碑下七日难忘情。箧中墨本神明焕，再来已值黄流漫。千年邱陇道旁迷，咫尺沧桑眼中换。君不见桓魋石椁谁与题，前山虽锢无人知。昭陵发后兰亭出，翻作佳话千秋垂。
题吴君为子画海岱搴帷图十帧 其七 濮阳茇舍
作者：孙星衍
朝代：清
体裁：古风

我从泲上至濮阳，跋涉原隰淩冰霜。鸠形鹄面绕车辙，升斗未遍无馀粮。频年买谷无长计，仓囷空虚折钱币。可怜满把不充饥，谁省灾黎更憔悴。我从补赈聊从宽，明知多弊覈实难。中台未绝胥吏费，外省只增供张繁。君不见汲长孺，河内发粟不取旨。又不见刘思立，请废赈簿停诏使。魏君作札还相狎，讥我沿途购书帖。虚名或恐误苍生，善政谁知困成法。
题吴君为子画海岱搴帷图十帧 其三 单父塞河
作者：孙星衍
朝代：清
体裁：古风

东南比岁黄流溢，疑有阴权蔽天日。丰工巳见大堤开，单父悬流亦遄疾。黎明东望黑雾屯，倏忽破岸同崩沦。青畴巳随鲛室没，赤子尽戴鱼头奔。东方廉使王尊似，偕我行河到河汜。直凭身手障狂澜，并少芦灰止淫水。刍茭未积劳输将，负薪担土同奔忙。填淤浅处到深水，拥遏两岸临中央。地轴如山万夫下，虹梁欲叱鼋鼍驾。沧海为田只片时，黄金与土真同价。眼看转败还成功，古来趋事须和衷。君不见帑金虚縻七百万，堤塞不就嗟曹工。
题吴君为子画海岱搴帷图十帧 其九 卫水浮碑
作者：孙星衍
朝代：清
体裁：古风

高家兄弟椒房戚，大冢难防水冲击。冯夷知我好古碑，夜半浮出长河湄。耕氓见此惊告我，往视如获瑶琼瑰。碑中奇字颇难识，赖我能通六书说。文初变楷带分隶，石幸埋沙未刓缺。千夫邪许移入城，横舍立处高峥嵘。流传墨本遍寰宇，考史共记高贞名。八年济北燕南住，善政应惭颂来暮。后人或比岘山碑，忆我摩娑不能去。
题吴君为子画海岱搴帷图十帧 其二 南楼却扇
作者：孙星衍
朝代：清
体裁：古风

南楼雪霁月挂空，梅花翠羽熙春融。华堂屏开感婚夕，画戟四照明灯红。凤皇楼峻迟回久，婿乡合有神仙偶。不是相攸温峤才，可怜几似韩凭妇。我知季重殊常伦，早年下笔惊渊云。催妆诗写簪花格，织锦梭投缀玉文。匆匆又值春官试，太白楼前送征骑。将离花下别中闺，远志书回仍下第。记取卢储一日知，杏园春信未嫌迟。争传北阙淩云赋，莫忘南楼却扇时。
题吴君为子画海岱搴帷图十帧 其五 曹南树碑
作者：孙星衍
朝代：清
体裁：古风

泲阴薄县殷王畿，河流横隔故迹迷。汉臣行河得汤冢，荣河之祀真传疑。我来茇舍曹南憩，遍览川原求古记。微乡难识已氏荒，景山陵亦如平地。手题贞石为勒名，恍有梦寐通神明。魏君后至幸同志，为置祀产修轩楹。君不见伏羲陵在凫山麓，宋刻元碑尚堪读。岂知今亦祀陈州，祀典谁釐望当轴。
题吴君为子画海岱搴帷图十帧 其八 临河访古
作者：孙星衍
朝代：清
体裁：古风

狄水扬沙坏舟楫，临河昔畏波涛急。千年水徙鸣犊湮，几时又见奔流入。博平境小齐赵分，我行至此思古人。宣尼忧患尚不免，宜我坐席无时温。频年南北东西走，捧檄裁沾禄升斗。劳薪愁过汉金堤，泛梗揔输齐土偶。移文惭愧出山阿，北上租船又纳禾。未信澄清由揽辔，可能抚字缓催科。
题吴君为子画海岱搴帷图十帧 其六 邹平立祀
作者：孙星衍
朝代：清
体裁：古风

伏生之书藏屋壁，晁错写时几朽折。当时或使女授简，岂有经文口传说。承家理湛俱通经，千秋冢墓留邹平。圣门子贱本华胄，东州不斗驰贤声。元明耳食未闻道，经义犹循安石造。濂洛关闽博士多，汉儒未食传经报。我来权臬始发端，抚教后裔属长官。竟申政府荷俞旨，得有世禄传渊原。十年更撰尚书疏，先哲还从梦中遇。尚嫌科斗变今文，敢后先秦求训诂。砺阜吹沙渐欲平，遥瞻高密不胜情。礼官不问有培柳，外台谁奏郑康成。
题吴君为子画海岱搴帷图十帧 其十 潞河访庙
作者：孙星衍
朝代：清
体裁：古风

我游河溯先访古，每岁维舟潞河浒。河西元代未筑城，燕山征虏于此停。金汤保障民载德，庙食曾配常开平。可怜故阯难重识，斗母宫还委榛棘。旧城寻遍东南隅，不见残碑署王植。金陵亦祀明功臣，惟侯肖像犹生存。鸡鸣山基亦荒落，栗主寄食曹王彬。我营家庙溯初祖，后倚钟山右王府。他时或仗子孙贤，废祀通州再兴举。
题吴君为子画海岱搴帷图十帧 其四 泰山祈雪
作者：孙星衍
朝代：清
体裁：古风

我从历下归东鲁，龟山蔽天手无斧。一冬无雪蝗孽生，记祷灵山谒神宇。泰山初登高不危，如人大度无町畦。山长谷迥地势阔，虽有丘壑非险巇。渐转还如蚁行磨，一石千人万人坐。石坡谁刻释氏文，欲使溪流诵声过。一重一掩路折纡，入峡似入壶公壶。豁然开朗见天日，疑出人世游仙都。石梁临潭倚绝壁，瀑布飞来径途绝。回头却认琴筑声，空谷滴泉鸣石穴。万松对面隔一山，蛟龙动影云霄閒。南天门高高几许，舆夫蟹行马蹄苦。金泥玉检竟沉埋，没字碑横最高处。再来山下空搴帷，雪花一夕淩春来。隔年祈泽若有应，信我人忌蒙神知。看山忆旧匆匆去，回望齐山在烟雾。莫教洁白太分明，半压黄尘半遮树。
题吴君所画东方三大图
作者：孙星衍
朝代：清
体裁：古风

我官圣人乡，观礼至孔林。泰山亦三上，古迹亲搜寻。徒持登莱节，未览沧溟深。翻然忆丘园，聊此投朝簪。吴君妙词翰，绘事空古今。买棹扬子江，来游北山岑。示我三大图，灿若天列参。岱宗小齐鲁，海若迷涯浔。神哉奎娄野，千古奉德歆。我归守书簏，欹枕落白蟫。为山割云壑，凿水开蹄涔。甘与斥鴳翔，不慕飞鸿音。齐物等钜细，从俗聊浮沈。长谢斗筲辈，保此云霞心。
题吴思亭禅趣图
作者：孙星衍
朝代：清
体裁：六言诗

得道应须慧业，坐忘本自儒家。不用攒眉入社，未妨微笑拈花。佳士写真非易，名山绝业长存。有客香薰曾巩，抵他丝绣平原。
题吹箫引凤图·其一
作者：孙星衍
朝代：清
体裁：七言绝句

披图真见凤皇台，忆得仙游访古回。惆怅长安西望远，秦云犹为故人来。
题吹箫引凤图·其二
作者：孙星衍
朝代：清
体裁：七言绝句

林峦澹沲秋光浅，台殿高低月影深。此夕参差为谁思，只馀紫凤是知音。
题吹箫引凤图梅庄访陈华南郡丞其地本韩蕲王宅·其一
作者：孙星衍
朝代：清
体裁：七言绝句

桑柘千畦拥一村，霍山半面对层轩。诗人不为鲈鱼去，三泖春波直到门。
题周上舍入关登华图次吴学士韵
作者：孙星衍
朝代：清
体裁：古风

咸秦在天上，二华淩云标。我游迫饥驱，适与名山遭。八年客关西，不问资用饶。穷冬朔风厉，盛暑炎阳骄。束马登龙门，岂惮去路迢。天关呼吸通，霞际衣裳飘。惊魂在千仞，一坠不可招。偶作蓬岛游，遂趋玉宸朝。求容耻录录，易缺愁峣峣。翻然梦巢许，无复怀管萧。归田解簪绂，戴笠耘禾苗。侧闻西诸侯，翘材盛宾僚。周郎俶傥姿，华胄东吴遥。饮醇气谊真，读画心神超。开卷见绝壁，梦游起中宵。莲花手攀弄，鹤驾从嬉遨。东眺紫气关，西酬白云谣。千岩缩方寸，万壑工摹描。浮生苦拘检，百岁忧劳忉。从君采药行，长镵日横腰。修羊傥可逢，毛女时相要。虚名驹过隙，游踪鹤归辽。手酌北斗浆，衣用天孙绡。借问曳圭组，何似升烟霄。
题周勖斋载菊图·其一
作者：孙星衍
朝代：清
体裁：七言绝句

开尊看到傲霜枝，九畹香中记索诗。花亦知君难割爱，春兰秋菊不同时。
题周勖斋载菊图·其三
作者：孙星衍
朝代：清
体裁：七言绝句

扁舟人望若神仙，几辈同寻翰墨缘。记否耆英高会日，尊前花是傅延年。
题周勖斋载菊图·其二
作者：孙星衍
朝代：清
体裁：七言绝句

仙厨络绎进奇珍，笑我空馀漉酒巾。一种簪来花更好，高冠翠羽斗鲜新。
题周太守郧关花柳图
作者：孙星衍
朝代：清
体裁：古风

周郎作宰我入关，有似贺监逢青莲。我官京师君入觐，一别几年惊问讯。仍围华烛倒清尊，未见飞霜著青鬓。星离雨散又十年，年华半老官频迁。从军细读仲宣句，跃马欣看祖逖鞭。一麾行部商山麓，万里长城汉江曲。亚夫壁垒自家传，公瑾风流在人目。八年奏绩辞郧关，短衣匹马寻云山。墨衰孝子追驹隙，白面书生换鹖冠。朅来谒帝重持节，莫负凌烟好风骨。画中花柳似江南，我欲因之息车辙。
题周明府午日山居图
作者：孙星衍
朝代：清
体裁：七言律诗

万叠青山一派泉，公庭销夏正鸣弦。谁知枳棘卑栖处，心在羲皇上古前。子隐不妨来立石，东坡止解此求田。更惭咫尺桃溪路，未放山阴访戴船。
题国山碑亭图赵大令摄荆溪因为国山碑作亭拓本见寄索句
作者：孙星衍
朝代：清
体裁：古风

校官晚出天谶毁，惟有兹碑屹然在。东吴迹古接秦汉，皇象书奇敌斯喜。我归未买阳羡田，访古不到函山巅。披图细认善卷洞，识字重寻仓颉篇。唐侯风雅赵侯替，覆石作亭仍作记。封山昔闻孝侯至，废舍今同召公憩。吁嗟呼赏音人少谁来游，古文奇字空遗留。君不见会稽亦有孙皓刻，误作窆石传千秋。
题地楼夜集图
作者：孙星衍
朝代：清
体裁：古风

溪山最佳处，细路转丹樾。渐升坡陀高，远见飞闼豁。禽声正相乐，花事亦未歇。良友期适来，游踪兴难遏。摩碑访遗宫，瀹茗到禅窟。归途屐折齿，列坐烛见跋。玉山一时颓，金盏十分凸。分手即席间，怀人忽天末。题诗补前尘，对画慰中渴。忆从婪尾花，看到当头月。
题天津沈观察振溺图
作者：孙星衍
朝代：清
体裁：古风

天津地卑下，九河存一枝。易派此交注，海水涌有时。郡城浸及雉，民户安能支。叫号奔窜中，沈溺相携持。贤宰闵厥灾，栉沐瘁不辞。登城察高敞，筑舍鸠穷黎。在远载以舟，附近家可移。煮糜置中衢，佐以饼饵施。来者既得食，老弱亦不遗。全活及千亿，官力民未知。封章达天阊，矜恤动圣慈。民居渐宁复，得此鼓腹嬉。返思水国中，一月溺且饥。嗷嗷待发粟，赖宰行便宜。非宰善擘画，鱼头无孑遗。宰今位直指，一路觇旌麾。宣防建殊绩，绘图不忘危。畿辅水利区，沟洫犹可为。义仓始恪敏，积贮宜未亏。和籴颇挈肘，市贾争居奇。庶几一年蓄，偏灾免流离。善政有本末，事在贤监司。谷贱民不贫，足国恒于斯。事前不筹度，事后空嗟咨。留此一幅图，以为良吏规。
题姚尚衣行乐图
作者：孙星衍
朝代：清
体裁：五言绝句

使君古君子，笃行孚天人。独立性不阿，蠖屈道自伸。
题姚方伯秋山赌墅图·其一
作者：孙星衍
朝代：清
体裁：七言绝句

不为苍生缓拂衣，家山九点望依稀。角巾便忆华亭鹤，此段知几胜陆机。
题姚方伯秋山赌墅图·其三
作者：孙星衍
朝代：清
体裁：七言绝句

门前䆉稏碧云稠，迟我升堂谒太邱。留得凿楹书卷在，龙门作述有千秋。
题姚方伯秋山赌墅图·其二
作者：孙星衍
朝代：清
体裁：七言绝句

锦江澄碧照清襟，画里秋山似故岑。谢傅竟须输一着，身亲破敌又抽簪。
题姚方伯秋山赌墅图·其四
作者：孙星衍
朝代：清
体裁：七言绝句

问奇载酒日盈门，回首灵光几辈存。我亦冶城新卜筑，更无人赌谢公墩。
题家颐谷侍御深柳勘书图·其一
作者：孙星衍
朝代：清
体裁：七言绝句

早投簪绂老烟霞，绝业名山愿正赊。自欲读书求甚解，不妨种柳似陶家。
题家颐谷侍御深柳勘书图·其三
作者：孙星衍
朝代：清
体裁：七言绝句

掩泪遗文手一编，门前烟柳故依然。凿楹不负书千卷，歆向同时著述传。
题家颐谷侍御深柳勘书图·其二
作者：孙星衍
朝代：清
体裁：七言绝句

疏通经义证康成，作赋宁矜掷地声。天与吾家难王肃，叔然死后替人生。
题屠大令说诗图·其一
作者：孙星衍
朝代：清
体裁：七言绝句

仙凫一夕下蓬莱，曾向钧天醉几回。珥笔词人满霄汉，只今谁似谪仙才。
题屠大令说诗图·其三
作者：孙星衍
朝代：清
体裁：七言绝句

商量字字要吟安，漫问高岑与杜韩。我似江淹才尽日，避人诗债筑台难。
题屠大令说诗图·其二
作者：孙星衍
朝代：清
体裁：七言绝句

弦歌声里自敲诗，况有匡衡助解颐。江左风流愁阒寂，看君坛坫接袁丝。
题巴臬使看剑引杯图·其一
作者：孙星衍
朝代：清
体裁：七言绝句

东阁风流乍许窥，披图宛对浣花诗。贾生自愧相知晚，不见吴公作郡时。
题巴臬使看剑引杯图·其三
作者：孙星衍
朝代：清
体裁：七言绝句

滇南树绩在旂常，孔翠高冠出上方。平过人间不平事，一条秋水匣中藏。
题巴臬使看剑引杯图·其二
作者：孙星衍
朝代：清
体裁：七言绝句

旬宣到处有仁声，心迹无私比太清。电埽公庭稀讼牍，于公把酒益精神。
题巴臬使看剑引杯图·其五
作者：孙星衍
朝代：清
体裁：七言绝句

戴星勤绩已传留，秉烛何妨作夜游。我亦扁舟学吴咏，论心多上庾公楼。
题巴臬使看剑引杯图·其六
作者：孙星衍
朝代：清
体裁：七言绝句

知音两世结缘深，花萼追趍到竹林。红叶楼台如画里，劳公一棹访山阴。
题巴臬使看剑引杯图·其四
作者：孙星衍
朝代：清
体裁：七言绝句

循良治谱本兼儒，公暇重开万卷馀。佩犊带牛风尽革，三吴大有为公书。
题庆方伯宦游清兴图册 其一 春郊相马
作者：孙星衍
朝代：清
体裁：七言绝句

伯乐曾过冀北来，能收骏骨到龙媒。劝君更与求良牧，莫任空槽困轶材。
题庆方伯宦游清兴图册 其七 秋林清啸
作者：孙星衍
朝代：清
体裁：七言绝句

九秋木落见青山，绚烂霜林锦翠斑。还似山塘频载酒，子云亭子画中閒。
题庆方伯宦游清兴图册 其三 趁雨栽兰
作者：孙星衍
朝代：清
体裁：七言绝句

化雨光风未有涯，春来生意满幽阶。萧閒官舍如空谷，便与当门种亦佳。
题庆方伯宦游清兴图册 其九 莲池授简
作者：孙星衍
朝代：清
体裁：七言绝句

佳句纱笼在上头，芙容池沼燕名流。待君接武平津日，开閤重登不系舟。
题庆方伯宦游清兴图册 其二 平江邀笛
作者：孙星衍
朝代：清
体裁：七言绝句

碧桃花发草痕齐，一棹春江水拍堤。只惜仙舟同醉处，不曾邀笛在青溪。
题庆方伯宦游清兴图册 其五 东阁开尊
作者：孙星衍
朝代：清
体裁：七言绝句

西园雅集留题遍，北海清尊达夜开。我似步兵贪一醉，为君佳约赋归来。
题庆方伯宦游清兴图册 其八 海山雅操
作者：孙星衍
朝代：清
体裁：七言绝句

腕底天风和海涛，琴音惊舞戴山鳌。移情自有成连在，不碍阳春调独高。
题庆方伯宦游清兴图册 其六 琴鹤怡神
作者：孙星衍
朝代：清
体裁：七言绝句

手谱弦歌致俗醇，又携玉节觐枫宸。郁林片石何曾载，琴鹤随身也赠人。
题庆方伯宦游清兴图册 其十 海疆奏绩
作者：孙星衍
朝代：清
体裁：七言绝句

潢池烽靖画淩烟，破浪乘风记昔年。应笑张骞徒凿空，仙槎虚到斗牛边。
题庆方伯宦游清兴图册 其四 春园问笋
作者：孙星衍
朝代：清
体裁：七言绝句

零红碎紫渐纷纷，习静偏宜对此君。寄语东风好扶植，放教直节去淩云。
题庆比部小影·其一
作者：孙星衍
朝代：清
体裁：七言绝句

邺侯风骨晋清谈，仙使浮槎下斗南。绝世襟怀谁似此，江波千顷月初三。
题庆比部小影·其三
作者：孙星衍
朝代：清
体裁：七言绝句

仙霞万叠看山容，琴鹤相期厉古风。行到西湖重照影，绣衣今日异图中。
题庆比部小影·其二
作者：孙星衍
朝代：清
体裁：七言绝句

驿程春柳又飞绵，并骑䏈吟记昔年。此夕扁舟应忆我，清凉山色马蹄前。
题庆比部小影·其四
作者：孙星衍
朝代：清
体裁：七言绝句

望君节钺有传衣，迟我江东理钓丝。也似随园狂处士，才名全待相公知。
题庆比部画蝶
作者：孙星衍
朝代：清
体裁：七言绝句

新生春草双飞蝶，画取江南好景来。莫被江南人看见，梦中都化蝶飞回。
题廖转运归鹤亭次韵
作者：孙星衍
朝代：清
体裁：七言律诗

长风万里送归程，逸翮曾经到碧城。拔宅去疑仙有分，横江来应梦初成。云龙亭后传新记，清献琴边数别情。我亦邱樊思戢影，偶逢知已一飞鸣。
题张刺史堕驴图·其一
作者：孙星衍
朝代：清
体裁：七言绝句

凤城排日敞离筵，蜀道输君去著鞭。却惹神仙都愿谪，软红尘里上青天。
题张刺史堕驴图·其三
作者：孙星衍
朝代：清
体裁：七言绝句

且可谈元访子云，也须沽酒觅文君。扬州梦醒休回首，看到峨嵋月几分。
题张刺史堕驴图·其二
作者：孙星衍
朝代：清
体裁：七言绝句

胸中丘壑几人知，画里风流似古时。才子前身山小影，青莲诗与放翁诗。
题张刺史堕驴图·其四
作者：孙星衍
朝代：清
体裁：七言绝句

摩挲书画别长安，检点衣裾谒上官。莫笑望尘轻折节，先生只作坠驴看。
题张子白同年大令西凉春色图即送之任·其一
作者：孙星衍
朝代：清
体裁：七言绝句

短衣匹马便孤征，帝识循良在此行。边徼如今要民牧，请看才子作长城。
题张子白同年大令西凉春色图即送之任·其三
作者：孙星衍
朝代：清
体裁：七言绝句

百二秦关访古回，惊人诗句达燕台。崆峒华岳题名到，何似看山入剡来。
题张子白同年大令西凉春色图即送之任·其二
作者：孙星衍
朝代：清
体裁：七言绝句

昆仑山接贺兰天，一片河湟落眼前。君问富民渠在否，下车新政是农田。
题张子白同年大令西凉春色图即送之任·其四
作者：孙星衍
朝代：清
体裁：七言绝句

知君驿路最相思，我亦愁看赠别诗。他日西湖重访古，半閒堂址独来时。
题张徵君池上草堂画帧·其一
作者：孙星衍
朝代：清
体裁：七言绝句

敬亭深与宛溪通，招隐还留桂一丛。抛却匡山读书处，人家池上看芙蓉。
题张徵君池上草堂画帧·其二
作者：孙星衍
朝代：清
体裁：七言绝句

朝端此日下蒲轮，岭上何人赠白云。我亦青溪新结宅，北山莫漫有移文。
题张蠡秋真·其一
作者：孙星衍
朝代：清
体裁：七言绝句

美人骏马真名士，都到林泉胜处来。谁信寻幽谢康乐，翩翩华胄又仙才。
题张蠡秋真·其二
作者：孙星衍
朝代：清
体裁：七言绝句

玉箫金管坐题诗，啸傲青山起未迟。白下相逢惭白发，输君长似画中时。
题徐河督汉水秋屯图次铁抚部韵·其一
作者：孙星衍
朝代：清
体裁：七言律诗

麾戈谁埽汉阳平，人羡班生在此行。国士运筹还入幕，书生投笔便谈兵。冠加鹖尾真儒将，手射旄头落贼营。天与长城卫河洛，一军风鹤隔江惊。
题徐河督汉水秋屯图次铁抚部韵·其二
作者：孙星衍
朝代：清
体裁：七言律诗

千骑登坛乍有须，横经学剑术非疏。天人城北瞻殊表，烽火关西奏捷书。受代我宁惭伯氏，好贤人揔荐由余。东南行水频持节，才望原从此际储。
题息隐园图·其一
作者：孙星衍
朝代：清
体裁：七言绝句

息隐园中大隐人，閒居一赋自娱亲。琴书无恙风流在，六代中郎有后身。
题息隐园图·其三
作者：孙星衍
朝代：清
体裁：七言绝句

爱招逸客敞高轩，四面山光半亩园。恰共翩翩吴季重，也来十日饮平原。
题息隐园图·其二
作者：孙星衍
朝代：清
体裁：七言绝句

萧疏修竹最依依，丘壑胸中有化机。知向南华悟真旨，图中蕉鹿是邪非。
题息隐园图·其四
作者：孙星衍
朝代：清
体裁：七言绝句

苔痕石上杂题痕，惆怅尊前手又分。我亦青溪同结宅，输君不负北山文。
题折兰美人·其一
作者：孙星衍
朝代：清
体裁：七言绝句

回首天台有所思，青衫白袷好年时。窥墙不为东邻宋，直爱青莲醉后词。
题折兰美人·其三
作者：孙星衍
朝代：清
体裁：七言绝句

珍重崔徽画里看，沈香薰罢供幽兰。携来小影天边住，应梦飞身入广寒。
题折兰美人·其二
作者：孙星衍
朝代：清
体裁：七言绝句

侠游前度记停槎，香水溪头第几家。不但成阴愁杜牧，种来桃子又开花。
题方制府尊甫恪敏公万松丙舍图次韵
作者：孙星衍
朝代：清
体裁：七言排律

白首归来种万松，胄山南指大茅峰。烟霞彩翠成千色，岩岫回环度几重。第八仙都名迹在，万家敞地吉占逢。望云未解宣风组，拥节思携访岳筇。手植乔林经岁月，躬亲负土谢徒佣。邠卿石自生前立，邵伯膏皆去后醲。再世同藏遵盖祔，两朝三命益铭恭。科名屡见孙枝发，节钺频听雁序噰。畿辅神君曾绘象，甘泉贤母亦图容。地灵精爽时归鹤，树古之而欲作龙。读礼身常依石室，移忠勋久勒金镛。泷冈旧德书华表，堂密新阴倚美枞。舍筑三年申永慕，坟加四尺更崇封。衔哀食尚辞盐酪，赐奠天教列鼎钟。帝念荀何仍降敕，公于韩范合希踪。北山衡宇还相望，东野云龙怅莫从。展墓细寻枯竹遍，出山回顾翠云浓。清风大鸟应常驻，俭德羔羊是旧缝。弭节他时勤过访，著书甘我老衰慵。五松深处容栖隐，高卧袁安又一冬。
题方闽督青溪放棹图次朱文正师韵
作者：孙星衍
朝代：清
体裁：古风

公勋合写淩烟图，胡为空谷留白驹。公才帝用作舟楫，馀事经术追江都。陈情一疏急乌哺，循陔终日永绛趺。三山二水钓游处，手握旌节思江湖。吁谟已树大猷远，著述独洗枝辞肤。青溪一碧照钟阜，放棹便抵寻蓬壶。似闻朝宁屡侧席，仍以温凊辞中枢。斯人不出共㧖捥，时有雕鹗无驺虞。钧衡须用读书种，譬待贞淑媒闾娵。东南河患岁频告，至尊旰食民饥劬。山中宰相邺侯在，借箸有益苍生无。
题春帆北上图·其一
作者：孙星衍
朝代：清
体裁：七言绝句

天人策上惊时辈，湖海才高作壮游。回首浙西山色里，何人能上李膺舟。
题春帆北上图·其二
作者：孙星衍
朝代：清
体裁：七言绝句

一样莼鲈动远思，春江我更挂帆迟。得归浅水芦花处，莫羡乘风破浪时。
题朱方伯抚松图
作者：孙星衍
朝代：清
体裁：古风

昔我别北山，五松冷清阴。归来对苍髯，头上惭霜侵。方伯今栋梁，岂得栖邱岑。兹图取彭泽，偶似思长林。古来贤达士，各有萧散襟。抚此孤生枝，同盟岁寒心。盘空结虬影，绝壁惊龙吟。彼哉模棱器，愧尔生千寻。落落用世才，苍生望君深。藩条芘关陇，所到流芳音。甘棠路人思，大树介士钦。寰区想风采，慕有节钺临。丹墀谒天子，鹖尾缥华簪。转圜达民隐，如献大宝箴。怀恩既优渥，晚节宜深沈。外台日疲耗，言利由佥壬。君才信俶傥，所见通古今。观人察周书，阜财佐虞琴。不在饰小廉，龌龊轑釜鬵。我今迫衰谢，公事难肩任。思随松间鹤，去作书中蟫。贫官赠人言，珍重逾兼金。
题查相国九石图石自西征携归
作者：孙星衍
朝代：清
体裁：七言律诗

绝域遥通采石山，元戎生入玉门关。携来路比支机远，满载装无薏苡还。什袭不逾珍一握，九峰长倚厦千间。中朝将略思前辈，砥柱威名镇百蛮。
题梁匠诲同年凤雏山馆图·其一
作者：孙星衍
朝代：清
体裁：七言绝句

意中池馆眼中山，画里居然翠壁环。留得凤池家学在，清声不断五云间。
题梁匠诲同年凤雏山馆图·其二
作者：孙星衍
朝代：清
体裁：七言绝句

乌衣华望好门才，千里征车把臂来。我亦诵芬思旧泽，卜居新傍凤皇台。
题梁匠诲孝廉接山草堂图·其一
作者：孙星衍
朝代：清
体裁：七言绝句

蛮烟埽黛云岩碧，玉麟踏空晓无迹。画绡回首古牂牁，一笈编蒲诵青白。
题梁匠诲孝廉接山草堂图·其二
作者：孙星衍
朝代：清
体裁：七言绝句

乔柯留荫威远楼，郎君下笔相如愁。试飞尺檄谕父老，八驺访旧天南头。
题汪大令听泉图
作者：孙星衍
朝代：清
体裁：七言绝句

空谷泠泠碧玉音，似曾相识写胸襟。飞凫影自蓬山下，栖凤枝还圣域寻。
题汪小愚桐阴听鹤图·其一
作者：孙星衍
朝代：清
体裁：七言绝句

菊花丛里扣园门，难得相逢把一尊。可是家山忘未得，桐成琴后鹤乘轩。
题汪小愚桐阴听鹤图·其二
作者：孙星衍
朝代：清
体裁：七言绝句

君住西湖我北山，除书恐复到柴关。未妨他日随云出，又买扁舟载鹤还。
题沈公子行卷
作者：孙星衍
朝代：清
体裁：古风

沈郎幽栖绝尘务，近复移床后园住。溪山一曲写作图，已被佳客窥佳处。垂杨出墙高拂街，打门动竹花堕怀。狂来只立楼上舞，醉倒欲就尊前埋。岩居半亩膝足容，我觉天地真樊笼。晓霞暮霞山气红，中有孤鹤盘长风。
题沈司马所藏曹锐画卷
作者：孙星衍
朝代：清
体裁：七言律诗

荀令伤神感逝川，乔公遗迹省他年。丹青便作妆奁簿，冰璧都成翰墨缘。古道自堪酬死友，婿乡终竟遇神仙。来迟未觌青绫障，此客登堂亦怃然。
题温忠烈公遗象
作者：孙星衍
朝代：清
体裁：四言诗

孝非绝裾，忠同衔须。繄母之训，为臣之模。国亡家亡，光光司李。血书千言，脱屣妻子。易名奕祀，诒谋一经。无忘清白，尚有典型。
题熹平石经榻本次翁阁学韵
作者：孙星衍
朝代：清
体裁：古风

熹平经石立千载，砚山主人去百年。摩挲榻本玩残字，吉黄片羽欣流传。虎贲相对故宛尔，灵光犹在仍岿然。北平阁学今退谷，研经闭户穷遗编。搜奇快睹古汲冢，博物不数张茂先。汉碑唐刻鉴不爽，如以寸晷知羲躔。长篇连牍题为我，装用贝锦熏龙涎。我贫而仕尚壁立，购此不惜十万钱。邯郸淳书已细释，蔡中郎笔谁重镌。关中洛下昔亲到，询访古迹怀丹铅。开成尚见碣排比，鸿都空想车諠填。弆藏佳拓证经本，此刻后得如珠䏈。般庚今文鲁论句，箴砭俗学讹相沿。不其或迪孝于孝，片语可抵经文全。洛阳碑石傥复出，鲁王壁简应重诠。同文况值圣人代，壁廱特建波回圆。篆书若借少温手，老屋更补尚书篇。如公耆寿在厥服，好结翰墨非常缘。
题牧牛图为孙令作·其一
作者：孙星衍
朝代：清
体裁：七言绝句

风景桃林得自由，戴嵩名迹偶然留。夕阳刍牧冯谁问，却怪他人画斗牛。
题牧牛图为孙令作·其三
作者：孙星衍
朝代：清
体裁：七言绝句

乘田小试有前尘，休养能回万物春。毕竟牧民还似此，中朝问喘望何人。
题牧牛图为孙令作·其二
作者：孙星衍
朝代：清
体裁：七言绝句

不施鞭策自天全，藉草看云一晌眠。谁识牧人辛苦意，待他蕃息已经年。
题王秋塍秉烛堂雅集图
作者：孙星衍
朝代：清
体裁：七言律诗

日下风流未合湮，琉璃堂里醉佳宾。聚来海内知名士，曾是天涯落魄人。君有金鱼沽绿酒，我犹珂马入红尘。西园图画兰亭序，赢得人传胜迹新。
题王观察忆旧游图八幅·其一
作者：孙星衍
朝代：清
体裁：七言绝句

绩室书声夜向阑，雪花入户泪汍澜。谁知绛帐虚垂日，报荅宣文逮养难。
题王观察忆旧游图八幅·其七
作者：孙星衍
朝代：清
体裁：七言绝句

觞客南屏画幛中，至今石室绘文翁。须知燕寝䏈吟处，电埽公庭案牍空。
题王观察忆旧游图八幅·其三
作者：孙星衍
朝代：清
体裁：七言绝句

含香粉署几经年，检点山公启事传。我亦鸳行曾听漏，高寒回首梦钧天。
题王观察忆旧游图八幅·其二
作者：孙星衍
朝代：清
体裁：七言绝句

款段寻诗垫角巾，槐花如雨逐征尘。锦秋湖水长山色，并入文章秀绝伦。
题王观察忆旧游图八幅·其五
作者：孙星衍
朝代：清
体裁：七言绝句

铁沟重过不胜情，岁岁乘槎指析津。一鹤迎门似相识，再来人换绣衣新。
题王观察忆旧游图八幅·其八
作者：孙星衍
朝代：清
体裁：七言绝句

九叠匡庐杖策还，惊人诗卷动江关。待君更握三吴节，吟遍东南一路山。
题王观察忆旧游图八幅·其六
作者：孙星衍
朝代：清
体裁：七言绝句

金焦两点锁江流，破浪乘风作壮游。九万图南近霄汉，低飞何事羡閒鸥。
题王观察忆旧游图八幅·其四
作者：孙星衍
朝代：清
体裁：七言绝句

一麾秋晓出春明，且莫登仙羡此行。何术澄清才揽辔，至尊前席问苍生。
题甘于湖敬侯墓碑
作者：孙星衍
朝代：清
体裁：七言绝句

东晋衣冠成古邱，文孙不愧继贤侯。萧萧风木钟山路，访墓何时跨蹇游。
题甘梦六桐阴小筑图
作者：孙星衍
朝代：清
体裁：古风

炎曦满地红，桐影接天碧。中有展书人，歌声出金石。书卷三千富，桐阴百尺高。孙枝看出屋，雏凤亦凌霄。君筑青溪阳，我居北山麓。朝爽共披襟，归云过飞阁。嘉树真堪誉，清尊閒日开。羊求踪不断，论古访君来。
题画·其一
作者：孙星衍
朝代：清
体裁：七言绝句

一株疏柳一株枫，斜应悬厓落照红。多少间云争出岫，读书人在万山中。
题画·其二
作者：孙星衍
朝代：清
体裁：七言绝句

石田遗迹辨能真，淡处深含四座春。爨下知音得贤主，丰城望气更何人。
题画册同洪大作
作者：孙星衍
朝代：清
体裁：古风

风轩初来梦如线，暝色团华隔人面。疏林月出浮鬓光，石上腕怯菭根霜。菭根当怀堕荧湿，薄扇秋陈障风立。细烟入竹飞暗魂，露槛星稀怨萤蛰。花繁嫁早催衰姿，只惜年去非相思。颊红还支瘦还镜，侬小閒愁自扶病。罗衣如云曳烟湿，花底春人背花立。翡衾麝涩月堕檐，空香半夜生枯尖。梅枝钩衣影相逐，行怯疏阑更三曲。幽瞑小妺嘑抱肩，露冷横波看空绿。霜肌束佩寒琤琤，上堂暗漏泣五更。虚帘风吹梦来去，愿得铜铺守魂住。
题空山听雨图·其一
作者：孙星衍
朝代：清
体裁：七言绝句

石叶香浓出翠帷，簪花书好写乌丝。早梅晴日閒相对，可胜西窗话雨诗。
题空山听雨图·其三
作者：孙星衍
朝代：清
体裁：七言绝句

韶光如梦去悤悤，莫遣春消夜雨中。我似维摩长病在，散花人近只谈空。
题空山听雨图·其二
作者：孙星衍
朝代：清
体裁：七言绝句

蔬笋筵前屏举觞，芙蓉湖畔理归航。频年巳作浮家客，尚挈红妆愧道妆。
题笪侍御郁冈栖隐卷
作者：孙星衍
朝代：清
体裁：古风

郁冈本仙都，古有隐君子。昔游穷地肺，未得餐石髓。初成迹荒远，贞白此栖止。千年白云冷，后见笪御史。传真孰添毫，野服想脱屣。道腴故无闷，名在长不死。楚弓得有时，赵璧反可喜。文孙获家珍，叔则真隽士。我归青溪曲，屋映北山阯。五松久成阴，独鹤不飞起。谁能图子荆，枕流洗其耳。
题红蕙图
作者：孙星衍
朝代：清
体裁：七言绝句

一种幽芳遇赏音，数花绝艳邈难寻。孤根有日辞空谷，看取丹心换素心。
题绳旃伯父画·其一
作者：孙星衍
朝代：清
体裁：五言律诗

伯父官迁日，重逢在帝京。山川于役苦，琴鹤举家清。多别衣尘满，相看鬓雪轻。画图传本色，仍是一书生。
题绳旃伯父画·其二
作者：孙星衍
朝代：清
体裁：五言律诗

牂柯家万里，几载别江湖。满县花无恙，随身凤有雏。閒情工染翰，上考谢催租。何日东篱菊，归山醉百壶。
题罗小峰梅花册二首·其一
作者：孙星衍
朝代：清
体裁：七言绝句

想见江南几树斜，瓣香绝伎属君家。神仙未必都寒俭，写出冰天烂漫花。
题罗小峰梅花册二首·其二
作者：孙星衍
朝代：清
体裁：七言绝句

放胆文章笔有神，图中象外势横陈。梅花若肯匀颜色，秾李夭桃不占春。
题罗山人为予写昔梦图十帧 其一 含饴夜课
作者：孙星衍
朝代：清
体裁：古风

乌夜啼香柚树，儿抱书来塾师处。阿母视儿衣，老妪问儿饥。儿就大母牵裾嬉，大母劝儿书再续。一钱买豆十回读，书声纺声灯一粟，邻鸡欲鸣更漏促。父归识父儿九龄，背诵文选留宾听。
题罗山人为予写昔梦图十帧 其七 蓬岛游仙
作者：孙星衍
朝代：清
体裁：古风

我昔飞步蓬莱巅，玉楼落笔惊人天。绿章一夕奏奇字，仙官不读南华篇。刚风吹堕白云里，郎位哀乌冷如水。有时呼吸帝座通，谪来犹在天九重。铜头铁额顽仙宅，偃月堂开手堪炙。招之不来肯屈节，挥手烂醉长安陌。浮云苍狗倏变迁，我亦梦醒辞钧天。青霄冥冥黄鹄举，钓竿东去迷烟雾。回视蜃楼小一沤，散仙更有逃名处。
题罗山人为予写昔梦图十帧 其三 地肺寻碑
作者：孙星衍
朝代：清
体裁：古风

弱龄颇好道，慕有龙仙芝。勾金之坛閒，神仙所娱嬉。天风吹衣云绕足，洪厓拍肩同信宿。宵携酒榼上顶峰，冬脱裘裳入幽谷。初成兄弟去不回，越翳之穴迷苍苔。山中宰相充隐耳，不识梁武非仙才。地肺玲珑似堂密，我欲南穿洞庭出。龙威秘符不可得，洞口题名土花蚀。
题罗山人为予写昔梦图十帧 其九 书堂问字
作者：孙星衍
朝代：清
体裁：古风

琉璃厂西青厂口，廛鬻图书衒尊卣。十丈红飞过客尘，一株绿认先生柳。高冠褒服来叩门，登堂画字口不言。爱才异域且同志，岂有文誉鸡林传。异书海舶有时出，不似大航留伪帙。开成石刻赠殷勤，要使薄海尊经术。兴来落笔蛟螭翔，五千卷室崔儦藏。似闻比岁朝天客，犹访当年问字堂。
题罗山人为予写昔梦图十帧 其二 山夕酬诗
作者：孙星衍
朝代：清
体裁：古风

烟霏霏，露晖晖，月出桐柏光入帏。幽人对吟病妨冷，柏子爇香桐瀹茗。开书瘦脱玉钏声，背菊慵垂翠鬟影。锦衾绵薄牛衣似，酌酒属君还论史。王章之妻儿女子，何事千卿三叹起。
题罗山人为予写昔梦图十帧 其五 汉宫访古
作者：孙星衍
朝代：清
体裁：古风

阿房一炬成焦土，金铜仙人泣移处。长安所遇故物稀，片瓦千年出荒圃。秦宫兰池汉未央，萧相手迹珍琳琅。宣和好古惜未见，不与什袭千金装。漕渠断绝昆池塞，惟见高原劫灰黑。路人但拜虾蜞陵，万户千门岂能别。君不见铜雀瓦如没字碑，临春结绮馀陈泥。世人知宝宣德制，鱼目混珠吁可悲。
题罗山人为予写昔梦图十帧 其八 五台省谒
作者：孙星衍
朝代：清
体裁：古风

长城北去山极天，千乘万骑来骈阗。巉岩无路自终古，人力要令石戴土。山环谷转如平野，鞅掌无时得休暇。征夫心动马回头，遥见白云亲所舍。循陔何日归采兰，翻累俯畜罗晨餐。夜深去就毡帐宿，起讶琼瑶照岩谷。雪花如掌作阳春，石隙桃林红万簇。琳宫高下香烟生，天清地旷山空明。黄衣之僧占名胜，白屋无地屯耕氓。似闻北台尤斗绝，太古常留丈深雪。我疑此处有仙真，可惜前人无辙迹。
题罗山人为予写昔梦图十帧 其六 龙门题壁
作者：孙星衍
朝代：清
体裁：古风

连山插天松挂壁，竟夕风飙荡心魄。起登绝顶看黄流，雄鸡一鸣日丸赤。循厓谒庙叹禹功，斧凿何处施神工。冯夷都深数十里，万丈蛟龙蟠水厎。有时发蛰一声雷，多少凡鱼欲飞起。渡河展拜司马坟，如我壮游曾几人。君不见天池鲲化抟风云，浊河如带难容身。
题罗山人为予写昔梦图十帧 其十 孔林观礼
作者：孙星衍
朝代：清
体裁：古风

昔梦执礼器，随圣东山行。岂知奎娄宇，外补来建旌。升堂不睹丹书字，悫诚却愧钟离意。前朝袍笏旧留遗，昭代鼎彝新拜赐。草草三年政未成，再过圣域心怦怦。微言欲绝后生责，手撰集语酬神明。
题罗山人为予写昔梦图十帧 其四 采石同舟
作者：孙星衍
朝代：清
体裁：古风

我游睆公山，直造天都峰。万松偃盖石凿空，铺海千顷云溶溶。琴高溪浅鱼可数，八公山空鹤唳苦。就中秀异不可忘，白纻青山熟游处。江光接天一叶舟，东山月出同拍浮。竹君学士文章伯，想像高楼醉佳客。洪生当杯感陈迹，我亦题诗临绝壁。江山如此不逢人，酹酒大呼李太白。
题胡处士金陵名胜图八帧 其一 钟阜
作者：孙星衍
朝代：清
体裁：七言绝句

龙蟠依旧枕江湄，馀地何曾让猘儿。紫气消沈黄屋冷，荒溪人觅次宗碑。
题胡处士金陵名胜图八帧 其七 石城
作者：孙星衍
朝代：清
体裁：七言绝句

百战江山越霸基，崭岩虎踞瞰汤池。须知一片降帆出，不及归舟载石时。
题胡处士金陵名胜图八帧 其三 灵谷
作者：孙星衍
朝代：清
体裁：七言绝句

万松阴里听泉声，百级琳官逼太清。不为萧梁延国祚，金仙阅世太无情。
题胡处士金陵名胜图八帧 其二 牛首
作者：孙星衍
朝代：清
体裁：七言绝句

岿然天阙作南门，渡马人知帝子尊。似此家居撞亦坏，千秋名让谢公墩。
题胡处士金陵名胜图八帧 其五 江关
作者：孙星衍
朝代：清
体裁：七言绝句

潺湲一夜锁江声，雨宿风餐感客情。几簏古书三尺剑，关胥谁识弃繻生。
题胡处士金陵名胜图八帧 其八 凤台
作者：孙星衍
朝代：清
体裁：七言绝句

元嘉招得凤皇来，此地青莲醉几回。近我生平读书处，瓦官遗寺古城隈。
题胡处士金陵名胜图八帧 其六 鸡笼
作者：孙星衍
朝代：清
体裁：七言绝句

四陵北去一成山，塔影湖光尽日閒。儒馆倾颓文物尽，痴云只解护禅关。
题胡处士金陵名胜图八帧 其四 狮岭
作者：孙星衍
朝代：清
体裁：七言绝句

卢龙山险狮峰接，老鹳河惊鹤唳频。三宿崖前公弼住，南朝此际竟无人。
题胡孝廉说经图
作者：孙星衍
朝代：清
体裁：古风

宋儒逞臆说，章句繁言词。汉儒各专门，学必宗其师。遗经有渊源，在此不在彼。诸君力追古，上接七十子。三人已为众，汇作列士图。我交陈太邱，二子识面�。生逢先达贤，连名荐公府。冰山有时摧，荣名夺华黼。嗟予愧民牧，挈肘避上游。铿铿守遗经，时恐罹其尤。相期连茹升，朝纲正清肃。谔谔鼎足贤，容容折其角。
题裴孝廉午桥耕读图
作者：孙星衍
朝代：清
体裁：七言律诗

晋公别墅记南庄，胜境重开句曲乡。地肺仙山当户列，秦淮源水到门长。传书不坠青箱业，观稼还营绿野堂。我爱青溪作流寓，谢墩南畔冶城旁。
题西溪访梅图
作者：孙星衍
朝代：清
体裁：七言律诗

万顷芦溪记昔游，夕阳无际雪光浮。春风不递梅花信，旅客空乘瓠子舟。有约名山谁独往，相逢胜侣是清流。姚黄魏紫曹南谱，不抵寒香一树留。
题许秋岩太守画帧·其一
作者：孙星衍
朝代：清
体裁：七言绝句

成阴杨柳是谁栽，池上夫容趁晓开。已制新纨驱溽暑，清风况有故人来。
题许秋岩太守画帧·其三
作者：孙星衍
朝代：清
体裁：七言绝句

爽鸠威望鹤形仪，万顷胸中未可窥。我亦苍生瞻露冕，每披图画当褰帷。
题许秋岩太守画帧·其二
作者：孙星衍
朝代：清
体裁：七言绝句

嘉会燕台瞥眼过，都官回首忆銮坡。云龙剩我随东野，十九人中聚散多。
题许秋岩太守画帧·其四
作者：孙星衍
朝代：清
体裁：七言绝句

闻道中朝忆傅岩，政成霖雨在闾阎。对君便写松千尺，尚恐丰裁未若髯。
题许秋岩太守问耕图·其一
作者：孙星衍
朝代：清
体裁：七言绝句

三年有积应先问，五谷能分讵不如。稊稗也须知道在，儒书最古是农书。
题许秋岩太守问耕图·其二
作者：孙星衍
朝代：清
体裁：七言绝句

一麾骢马本风清，江左棠阴处处成。若问读书兼读律，至尊前席待先生。
题采芝图
作者：孙星衍
朝代：清
体裁：古风

弱龄慕仙术，蹉跎鬓霜侵。中间困游宦，及此初抽簪。朱君究方技，福地来句金。闻有龙仙芝，结伴同招寻。茅濛避秦隐，越翳入穴深。咄哉陶隐居，混俗无遐心。梁武非仙才，虚誉相浮沈。我乏驻颜方，卧疴对遥岑。早读黄庭篇，不为梁甫吟。相期访真侣，舒啸开神襟。举手谢时辈，遗以青鸾音。
题金月湄舅氏解铃图·其一
作者：孙星衍
朝代：清
体裁：七言绝句

短衣长铗碧山隅，手弄金铃捋虎须。自系不妨还自解，目中原未有于菟。
题金月湄舅氏解铃图·其二
作者：孙星衍
朝代：清
体裁：七言绝句

诗豪酒侠见天真，翻笑城南射虎人。我愧巡方无异政，披图空想兽能驯。
题闺人真·其一
作者：孙星衍
朝代：清
体裁：七言绝句

春风吹动鬓边班，自展生绡对远山。输与闺人出尘早，玉京相见尚红颜。
题闺人真·其三
作者：孙星衍
朝代：清
体裁：七言绝句

人间小别太匆匆，墓碣新镌宿莽中。营奠营斋等閒事，孟光同传约梁鸿。
题闺人真·其二
作者：孙星衍
朝代：清
体裁：七言绝句

曾记䏈唫夜阁虚，小园松竹亦萧疏。无人斗茗焚香坐，廿载绳床拥乱书。
题闺人真·其四
作者：孙星衍
朝代：清
体裁：七言绝句

检点牛衣泪未乾，清宵论史一镫寒。对君最愧王章事，两度虚弹獬豸冠。
题阮中丞雷塘表墓图次翁阁学韵
作者：孙星衍
朝代：清
体裁：古风

欧阳表泷冈，蛟龙攫文字。况公庐墓处，自作雷塘记。一室研礼经，三年守丧次。夺情必金革，拜疏忠孝备。笠屐神清臞，松杉手攒植。翔禽或驯绕，古碣仍泄袐。栾栾鹤立身，郁郁牛眠地。苍生还望岁，斯人宁散置。我衰棹归舟，日想谢尘事。将乘邗沟月，一揽蜀冈翠。
题陈舍人天寒有鹤守梅花图卷
作者：孙星衍
朝代：清
体裁：古风

我昔别北山寓鹤友人处，十年还山鹤仙去。输君与鹤常相守，早年禁近抽簪久。曾趍温室树无言，归咏孤山梅在口。鸡群顾影殊常伦，爵縻虽好思出尘。白云长护书千卷，明月来窥酒一尊。君不见腰缠十万何足数，鹤到扬州思远举。又不见车前八骏徇以身，华亭之唳那可闻。岁寒我欲寻三友，邓尉梅花鹤与君。
题陈舍人蓟庄山居图卷
作者：孙星衍
朝代：清
体裁：七言律诗

�水樊川并一村，何时亲款太邱门。百城书卷承先世，第五才名并哲昆。雏凤早年看展翼，桃花平世岂无源。清凉山色联吟处，止惜先生席未温。
题陈进士凝斋遗影次姚太史韵
作者：孙星衍
朝代：清
体裁：五言排律

国士思模范，儒林想铸颜。纪群传世泽，濂洛在人间。子舍终身慕，书城百堵环。诏条徵别集，琴德仰高山。义举抍茕独，清风化懦顽。盱江栖隐处，丛桂几时攀。
题青山庄访古图
作者：孙星衍
朝代：清
体裁：七言律诗

眼看华屋变平畴，席帽僧衣落拓游。交密总思贫日好，情多常替古人愁。黄垆寂寞稀同辈，白发凄凉过故邱。一度披图一怊怅，青山门外即西州。
题静坐图
作者：孙星衍
朝代：清
体裁：七言律诗

萧然襟抱欲凌云，不用移床远俗尘。江左士修耆旧传，斗南家有再来人。此时木落真吾见，到处风生四座春。我正耽閒游物外，相看偏爱葛天民。
题黄二所藏黄山图
作者：孙星衍
朝代：清
体裁：古风

新安老子何嬉顽，看山不饱思吞山。胸中荦确化清墨，失醉吐出千烟鬟。山邪云邪倏灭没，恍兮惚兮难追攀。群峰夺路石根走，睇视一缕飞桥弯。云门两峰最巉绝，岝㟯横起通元关。何人振衣立长啸，木叶脱落生秋颜。俯几寂听�眙久，魂去飒若风吹还。尺缯非小世非大，高视叠巘卑尘寰。茫茫造化本一气，元精只在秋毫间。要令开卷荡心魄，想见放笔愁神奸。惜哉吾生不得往，诹度妙景空回环。黄生去后山色死，清水白石哀潺潺。竦身指点旧游处，出入高下穷险艰。危吟已拚鬓发断，久病岂惜腰躯孱。归来拂袖出奇句，似哂壮士投荒菅。男儿途穷葬岩谷，有泪不对蓬蒿潸。我歌君诗愤才薄，复见此画悲缘悭。惜哉吾生不得往，纵死恨血千年殷。
饮王广文宅·其一
作者：孙星衍
朝代：清
体裁：五言律诗

酒作前宵绿，镫销今夕红。与秋经岁别，此乐几回同。世味霜螯外，贫交醉眼中。向君狂莫惜，他日思无穷。
饮王广文宅·其二
作者：孙星衍
朝代：清
体裁：五言律诗

对语惜宵促，出门知夜良。解衣沾绿鬓，散发落疏霜。独鹤度云影，一星争月光。流声满山谷，倚啸碧天长。
饮鸟翅冈王园楼上与林大洪大分韵得雉字
作者：孙星衍
朝代：清
体裁：古风

兹冈闭幽栖，花竹寄清美。心知异吾土，镜影喜得水。客从朱门来，挈榼惊一市。严风砭腰髂，正想热两耳。空园既修折，峻阁亦孤峙。梅梢入窗缺，瞥见红破蕊。围炉未温颜，拓户已直视。烟清看山骨，木落数城雉。岁序俄已穷，佳游信难恃。离多惜欢稀，聚久识别始。清娱自秋杪，荒晏屡穷晷。簪朋既殊俗，萍客况同里。念彼千日忧，殚斯一觞喜。花时尚一月，蓬转嗟数子。羁孤畏逢春，憯悴诫趋死。条枯生气藏，华密孕衰理。分题记良辰，持用警知已。
饯春和戴竹友韵
作者：孙星衍
朝代：清
体裁：七言律诗

花事阑珊急雨催，春光未老兴先颓。赠行倩尔将愁去，小别如人有约来。浓绿似嫌头上雪，飞英犹恋手中杯。锦袍溅酒仙舟荡，此乐人间第几回。
饯春次查京卿韵·其一
作者：孙星衍
朝代：清
体裁：七言绝句

柳拂池台絮扑廊，淡烟疏雨玩流光。东风做冷多情甚，约住飞红又送香。
饯春次查京卿韵·其二
作者：孙星衍
朝代：清
体裁：七言绝句

绿暗红稀各有情，为谁惆怅鬓丝更。能消几度经旬醉，又听新莺出谷声。
马融石室口占
作者：孙星衍
朝代：清
体裁：七言绝句

传经台古倚高岑，经术东京到子深。莫怪生平偿不足，要将声伎换山林。
骆廿二乘槎图
作者：孙星衍
朝代：清
体裁：古风

紫泥之渊浣衣处，朔亦曾游饮元露。庭前老柏怒不飞，独鞭枯龙看君去。锦袍晓射日脚红，倒曳旬始摩鸿濛。河源千丈落眸子，海气一缕蟠心胸。还君此图柳生肘，我骑长鲸欲东走。男儿堕地禀星斗，眼底苍蝇莫招手。
魏比部奉使江南过境不晤作诗见怀次韵奉荅
作者：孙星衍
朝代：清
体裁：七言律诗

同寮犹恨隔曹司，况是临岐怅望时。天上使星虚候气，江南驿骑早传诗。莼鲈一水乡心动，云鸟遗封故迹奇。东阁朝朝悬榻在，好携红豆慰相思。
黄二游黄山归索赠长句
作者：孙星衍
朝代：清
体裁：古风

黄生骨格何轩轩，摆脱羁绁辞笼樊。俯视世俗中心烦，怅然欲与山鬼言。南浮汨罗招屈原，洪涛浡潏颠乾坤。寸磔幽怪偿厥怨，长蛟泼血江为浑。三湘七泽澧与沅，参差一声波不喧。出没交手多婵媛，与子晞发观潺湲。洞庭为酒君山樽，八九云梦胸中吞。胸中垒块谁共论，扣舷大啸呼灵均。酌以椒桂香温黁，尝闻黄山极天门。欲往叩额排帝阍，三十六峰愁攀援。人迹不到哀清猿，盘盘直上天宇昏。山㺑怪魅来蹲蹲，蛮君鬼伯舌腭反。恍惚不惧存丹元，昂首大啸扪元根。阳鸟翻翥六合暾，手折若木敲金盆。铺海万顷光沄沄，容成车过紫纛幡。倏忽变灭归昆崙，忽然悲涕心自扪。仆马临睨愁云屯，母啮其指忧饔飧。独携长铗归田园，突兀环堵颓四垣。堂后抚视忘忧萱，采撷兰藻供芳荪。亦既觏止笑以温，我时叩门日千番。罗缕异境唇澜翻，嗟我进退羝触藩。咫尺衡泌拳肩跟，悲来但恐岁月奔。感慨皮肉生䏶臀，君独爱我气谊敦。酣酒过从常留髡，发箧示我千玙璠。元晖作友太白昆，补石要使天无痕。书生有若虱处裈，曷不弃书佩猳豚。十年浪迹车折辕，面目变尽声音存。雄鸡一鸣惊逖琨，附子不羞鱼化鲲。
黄二游黄山归索赠长句
作者：孙星衍
朝代：清

黄生骨格何轩轩，摆脱羁绁辞笼樊。俯视世俗心中烦，怅然欲与山鬼言。南浮汨罗招屈原，洪涛浡潏颠乾坤。寸磔幽怪傥厥怨，长蛟泼血江为浑。三湘七泽澧与沅，参差一声波不喧。出没交手多婵媛，与子晞发观潺湲。洞庭为酒君山樽，八九云梦胸中吞。胸中垒块谁共论，扣舷大啸呼灵均，酌以椒桂香温黁。尝闻黄山极天门，欲往叩额排帝阍。三十六峰愁攀援，人迹不到哀清猿。盘盘直上天宇昏，山㺑怪魅来蹲蹲。蛮君鬼伯舌腭反，恍惚不惧存丹元。昂首大啸扪元根，阳鸟翻翥六合暾。手折若木敲金盆，铺海万顷光沄沄。容成车过紫纛幡，倏忽变灭归昆仑。忽然悲涕心自扪，仆马临睨愁云屯。母啮其指忧饔飧，独携长铗归田园。突兀环堵颓四垣，堂后抚视忘忧萱。采撷兰藻供芳荪，亦既觏止笑以温。我时叩门日千番，罗缕异境唇澜翻。嗟我进退羝触藩，咫尺衡泌拳肩跟。悲来但恐岁月奔，感慨皮肉生䏶臀。君独爱我气谊敦，酣酒过从常留髡。发箧示我千玙璠，元晖作友太白昆。补石要使天无痕，书生有若虱处裈。曷不弃书佩豭豚，十年浪迹车折辕。面目变尽声音存，雄鸡一鸣惊逖琨。附子不羞鱼化鲲。
黄梅次韵·其一
作者：孙星衍
朝代：清
体裁：七言律诗

密缀枝头半展时，才过小雪是花期。先春正色霜难压，晚岁寒香菊未知。落叶有情同抱树，夕阳无限在高枝。两行金粉平分处，却笑江梅破萼迟。
黄梅次韵·其二
作者：孙星衍
朝代：清
体裁：七言律诗

檀心静里有香传，妆点昏黄水国天。半面玉颜疑对酒，前身金粟不栖禅。眉间相映姿长好，烛畔将融质更妍。千树花光围白屋，抵他宫阙住神仙。
水仓门联
作者：孙春洲
朝代：清
体裁：联

事有备而无患；门虽设而常关。
代人赠某
作者：孙春煦
朝代：清
体裁：七言律诗

一朵莲开爱六郎，风流才子改王杨。纸窗雪月谁消受，花朵春秋自主张。南去辇留铜柱下，西归枚数玉关旁。来迎季隗三年后，箫鼓声中夜未央。
冬至后十日雨不止
作者：孙春煦
朝代：清
体裁：七言律诗

巫山神女恨无媒，怪底连宵雾不开。麦陇已滋三尺雨，龙潭莫起一声雷。梅花信杳香何在，冬至阳生春未回。湿透青鞋换朱履，带将冰雪上蓬莱。
双鸽行
作者：孙春煦
朝代：清
体裁：古风

羽族本平天，逸翮较亲上。双鸽馈东邻，儿童诏能养。左掩知两雌，匪匹颇相向。顾兹乳且雏，紫善雄杰相。惜欠爪牙材，敢与鹰鹯抗。架上鹦鹉影，林间鹁鸪唱。嗟尔太无能，凌霄却谁仗。金萏酒拨醅，烹鲜一供饷。
张贞女字刘
作者：孙春煦
朝代：清
体裁：古风

天地有正气，节并忠孝传。松柏有本性，冬比春秋妍。嗟哉张贞女，两髦誓所天。绿丝系妾足，属纩随君肩。同庚不同室，合卺孤帏前。立后摆犹子，瓜瓞期绵绵。霜摧抱香蔓，伯道悲黄泉。茹荼四十年，了此家室缘。盖披表心迹，惨淡凌苍烟。
感怀
作者：孙春煦
朝代：清
体裁：七言律诗

静掩残书夕照边，懒将名姓记凌烟。梧桐叶底扪圭月，席豹山头踞石天。冀北抚膺孙伯乐，江南落魄李龟年。秋郊万事商飙起，耿耿银河拽一弦。
柬汪云度
作者：孙春煦
朝代：清
体裁：七言律诗

谷口饥躯郑子真，多情送我有汪伦。狂呼驿外梅花使，小试床头竹叶春。霭霭空云诗态度，笺笺束帛诏丝纶。青山一抹波千顷，天遣吾曹作主人。
人日
作者：孙显
朝代：清

客里逢人日，萧斋绝可怜。雪消檐上雨，冰隔渡头船。愁比春还早，宵来梦不全。计寻方外去，儒服误多年。
花朝
作者：孙显
朝代：清

空山生计太萧条，浊酒填胸气不骄。剩有残书如旧雨，那堪佳节又花朝。强扶游兴穿松径，聊寄闲情斸药苗。解识升沈随大化，将军莫问霍嫖姚。
青柯坪
作者：孙曰书
朝代：清
体裁：五言律诗

蜿蜒蹑蹊涧，数折转青柯。地狭泉无舞，林开得二窝。才知从谷口，不见此岩阿。容磴梯空上，其如济胜何。
俚言四首哭挽黻廷四哥大人
作者：孙曰秉
朝代：清

辽水钟人杰，文章早起家。长才憎命达，远志肇名嘉。报国孤忠耿，酬庸渥典加。清芬垂祀永，史乘播芳华。妙技牛刀擅，交章鹗荐频。神君名不忝，良牧政常新。岳岳峨峰峙，迢迢锦水春。至今遗爱在，颂德遍州民。玉垒驰烽日，金川搆衅年。飞刍劳出塞，借箸仗筹边。裹革言偏验，书旂业竟传。闻鸡怀旧侣，洒泪向秋烟。蚤托忘形契，同吟励志诗。喜窥边笥富，愧著祖鞭迟。宿草增新怆，停云感故知。德门多积庆，还与象贤期。
俚言四首哭挽黻廷四哥大人·其一
作者：孙曰秉
朝代：清

辽水钟人杰，文章早起家。长才憎命达，远志肇名嘉。报国孤忠耿，酬庸渥典加。清芬垂祀永，史乘播芳华。
俚言四首哭挽黻廷四哥大人·其三
作者：孙曰秉
朝代：清

玉垒驰烽日，金川搆衅年。飞刍劳出塞，借箸仗筹边。裹革言偏验，书旂业竟传。闻鸡怀旧侣，洒泪向秋烟。
俚言四首哭挽黻廷四哥大人·其二
作者：孙曰秉
朝代：清

妙技牛刀擅，交章鹗荐频。神君名不忝，良牧政常新。岳岳峨峰峙，迢迢锦水春。至今遗爱在，颂德遍州民。
俚言四首哭挽黻廷四哥大人·其四
作者：孙曰秉
朝代：清

蚤托忘形契，同吟励志诗。喜窥边笥富，愧著祖鞭迟。宿草增新怆，停云感故知。德门多积庆，还与象贤期。
辞墓
作者：孙望雅
朝代：清
体裁：七言绝句

巾车频促去他乡，临路凄其拜墓傍。我奉严亲天外去，诸孙应解办蒸尝。
失题
作者：孙杰亭
朝代：清

发捻乱中原，动地皆鼙鼓。江淮健几多，讨贼风声树。百战丑虏平，捧檄莅兹土。赫赫铭字军，昔闻今日睹。夹河布行营，云是为镇抚。辕门高且宏，炮垒矗天柱。军容聊复尔，触目尽貔虎。貔虎岂易驯，结队三或五。盛气吞小民，足恭逢彼怒。自称九死余，博得淫与赌。小民慑其威，相戒莫敢侮。军门执法严，亦云非无补。扰扰镇及乡，孰知闾阖苦。旌麾幸北指，细柳迹巳古。
京口遇方尔止
作者：孙枝蔚
朝代：清
体裁：古风

去年赋诗平山下，今年饮酒铁瓮城。湖海飘零成二老，相逢渐觉少弟兄。君髯虽白气犹壮，楼上吟诗楼下惊。医学旁搜未肯已，六书辨论何其精。将访故人适闽粤，无钱买舟那得行。我有山田未归去，岁办租税借人耕。苦吟空满二千首，一字未可示公卿。已愁嫁女复婚男，梦中五岳徒峥嵘。昨日读君生女诗，香山东野同伤情。有儿失学亦堪虑，古来哀怨何时平。不如置此且痛饮，春风千树黄鹂鸣。万岁楼边雨初歇，坐对长江如练横。
同友陪吴园次登多景楼，时园次赴湖州任
作者：孙枝蔚
朝代：清
体裁：七言律诗

出城送客共跻攀，万里烟云杳霭间。天下江山如此少，古来冠盖几人闲？潮头日午添帆影，楼角风微散酒颜。五马临行重回首，知君鱼鸟最相关。
夜坐
作者：孙枝蔚
朝代：清
体裁：五言绝句

园中鸟不鸣，邻女静弹筝。只道东墙下，无人看月明。
宣华苑
作者：孙枝蔚
朝代：清
体裁：五言绝句

共醉宣华苑，嘉王好酒悲。韩昭方用事，涕泪莫空垂。
曹娥江舟中
作者：孙枝蔚
朝代：清

无数滩明灭，征鸿伴远游。荒江寒白日，群盗碍清秋。路转危樯急，沙回乱草浮。寻常轻短剑，藉汝暂宽忧。历险今年最，临深万虑轻。健儿邀并坐，三老指孤城。战气云中黑，烽烟水外明。日斜舟易驻，愁绝听湍鸣。
曹娥江舟中·其一
作者：孙枝蔚
朝代：清
体裁：五言律诗

无数滩明灭，征鸿伴远游。荒江寒白日，群盗碍清秋。路转危樯急，沙回乱草浮。寻常轻短剑，藉汝暂宽忧。
曹娥江舟中·其二
作者：孙枝蔚
朝代：清
体裁：五言律诗

历险今年最，临深万虑轻。健儿邀并坐，三老指孤城。战气云中黑，烽烟水外明。日斜舟易驻，愁绝听湍鸣。
望隔墙冬青树有怀吴宾贤
作者：孙枝蔚
朝代：清
体裁：古风

冬青隔墙看，看罢增叹息。无人知怀抱，但谓爱树色。松竹不在眼，此树复难即。叹息谓固宜，听之心益恻。故人卧海滨，守拙艰衣食。本是岁寒交，别来岁非一。冬青覆墙头，举首辄在侧。与子各一方，为邻安可得。
汪子喻孝子诗
作者：孙枝蔚
朝代：清
体裁：古风

日月如流波，人寿仅百年。蒿里之词不足哀，我今所悲惟孝贤。孝子为谁汪子喻，至性久被乡人传。知礼复知医，亲病赖以痊。如何母死后，君身未几归黄泉。居丧何殚瘁，哀哀蓼莪篇。乃知君死不由命，愧无史笔大如椽。谚亦有言，前檐之水不流后檐边。君不见子喻乃是岳洲子，至性天成非偶然。我闻岳洲公，蚤孤最堪怜。长大思亲废饮食，梦中形像如生前。觉来援笔自图画，故人惊视涕皆涟。呜呼子喻良不愧其先，一门孝行何绵绵。
游焦山
作者：孙枝蔚
朝代：清
体裁：七言绝句

风起中流浪打船，秦人失色海云边。也知赋命原穷薄，尚欲西归太华眠。
田家杂兴次储光羲韵
作者：孙枝蔚
朝代：清
体裁：古风

娶妻非齐姜，置田非膏腴。结交非平原，或牧或樵渔。亲戚不我嗤，还复羡幽居。厨中办鸡黍，前溪漉虾鱼。相期风雨候，早更过吾庐。得巢雀相贺，得食鹿相呼。与尔共乡县，时来倾此壶。野人常在野，鸟兽颇相关。嗷嗷叹众雀，求食何时闲。慨然念羲农，不生此世间。鼙鼓声不休，群盗满南山。衣食起干戈，世路多险艰。仁义那可恃，清净良难攀。莫言庄与老，不如孔与颜。猎骑过青山，追逐良自乐。朝出长安城，晚投咸阳郭。笑谓田家儿，止如夸收获。乾坤方用武，人命轻鸟雀。养贼二十年，无人收河洛。空有长弓箭，不射欃枪落。大言竟何益，此辈真轻薄。
留别季希韩同令兄沧苇侍御
作者：孙枝蔚
朝代：清
体裁：古风

不著千狐腋，便跨千金鞍。此乐何足道，最忆心所欢。老作广陵客，半岁别江干。南烹爱鱼虾，西馔列脯肝。困坐蹇驴背，腰脚失轻安。上党天下脊，望远路漫漫。对此重离别，亟归腊已残。妇卧牛衣中，泪不为汝弹。儿恐复却去，兴不为汝阑。念我故人面，秉烛须细看。故人喜我至，谈深酒屡寒。我爱兽炭红，顿忘斤力殚。博雅侍御公，邀过同盘餐。谓言吾弟宅，虽无杜位宽。与君同守岁，勿负良会难。请看雌雄剑，既合谁不叹。留客无奇策，何以免疲单。但愿泥滑滑，后土无寸乾。
自邑中归田作
作者：孙枝蔚
朝代：清

朝与牛同出，夕与牛同归。所遇但牧童，安复有是非。贫家无僮婢，且喜牛常肥。贤妻赖能勤，不废窗下机。织成一疋布，将为贱者衣。长作陇亩民，高歌望夕晖。驱车当得路，凿井当得泉。我本东皋氓，适野便悠然。小心事农父，农父谓我贤。授以耘耔法，要言皆可传。节序荷相存，乾糇未有愆。始知诗书外，礼法不相悬。此中无羞辱，聊用乐天年。奈何催租吏，箕踞柴门前。野人苦低头，不如对简编。箪瓢与陋巷，昔不有颜渊。览书忽不乐，战争古来有。当时立功人，往往身先朽。富贵苟不终，空羡田间叟。达人识进退，沮溺果良友。可笑王孺仲，乃为儿曹丑。苦节诚未易，且复对尊酒。
自邑中归田作·其一
作者：孙枝蔚
朝代：清
体裁：古风

朝与牛同出，夕与牛同归。所遇但牧童，安复有是非。贫家无僮婢，且喜牛常肥。贤妻赖能勤，不废窗下机。织成一疋布，将为贱者衣。长作陇亩民，高歌望夕晖。
自邑中归田作·其三
作者：孙枝蔚
朝代：清
体裁：古风

览书忽不乐，战争古来有。当时立功人，往往身先朽。富贵苟不终，空羡田间叟。达人识进退，沮溺果良友。可笑王孺仲，乃为儿曹丑。苦节诚未易，且复对尊酒。
自邑中归田作·其二
作者：孙枝蔚
朝代：清
体裁：古风

驱车当得路，凿井当得泉。我本东皋氓，适野便悠然。小心事农父，农父谓我贤。授以耘耔法，要言皆可传。节序荷相存，乾糇未有愆。始知诗书外，礼法不相悬。此中无羞辱，聊用乐天年。奈何催租吏，箕踞柴门前。野人苦低头，不如对简编。箪瓢与陋巷，昔不有颜渊。
览古
作者：孙枝蔚
朝代：清
体裁：古风

房琯隐陆浑，矫矫负令誉。天下为己任，高谈颇有馀。一朝将重兵，车战竟何如？所恃楫与秩，岂知皆竖儒。哀哉四万人，流血成沟渠。名士苦无用，万古成欷歔。有愧诸葛公，不轻出茅庐。
赵孝子歌
作者：孙枝蔚
朝代：清
体裁：古风

崇祯五年季冬夜，贼满山西武乡野。悲风愁云动千里，杀人之父城门下。念贼彼亦人之子，不肯容人代父死。归语我友及里中儿，父仇不报，子活何为，愿假我斧，我必击之。月黑鸡鸣，事不可迟。亲族向前相泣语，百万骑中贼何处。此贼胸前挂铜牌，此贼秣马在庭阶。诸君且勿劝我住，我当畏圣贤，不畏虎与豺。皇天怜孝复怜勇，须臾贼死不旋踵。一贼既倒群贼惊，此儿何姓复何名。自言身是赵庭举，吾奏上帝当歼汝，汝曹不孝复不忠。朝廷恩泽二百六七十年中，何忍负之弯汝弓，况复孤人之子烹人翁。骂毕投井井无水，七尺吾当全归耳。至今山西武乡人，百里负米养其亲。不见前村赵孝子，聂政荆轲安足拟。
采桑子·老僧头白焦山顶
作者：孙枝蔚
朝代：清
体裁：词

老僧头白焦山顶，不管兴亡。安稳禅床。卧对江南古战场。客来久坐浑无语，饭熟茶香。归路茫茫。水打空船月照廊。
金山
作者：孙枝蔚
朝代：清

湖落题诗处，渔翁送客来。山风下吴楚，海月上楼台。僧老鼋鼍大，钟残鼓角哀。全家寓江北，绝顶首频回。殿角鸣樯燕，山腰立海鸥。此间风物异，无那客心愁。身世殊张祜，歌吟类楚囚。更怜诸老衲，闲坐说瓜洲。竟作谈兵地，游人恐未谙。楼船看海上，歌哭听江南。计碍渔家艇，烽明古佛龛。翻怜太平日，无用是烟岚。
金山·其一
作者：孙枝蔚
朝代：清
体裁：五言律诗

湖落题诗处，渔翁送客来。山风下吴楚，海月上楼台。僧老鼋鼍大，钟残鼓角哀。全家寓江北，绝顶首频回。
金山·其三
作者：孙枝蔚
朝代：清
体裁：五言律诗

竟作谈兵地，游人恐未谙。楼船看海上，歌哭听江南。计碍渔家艇，烽明古佛龛。翻怜太平日，无用是烟岚。
金山·其二
作者：孙枝蔚
朝代：清
体裁：五言律诗

殿角鸣樯燕，山腰立海鸥。此间风物异，无那客心愁。身世殊张祜，歌吟类楚囚。更怜诸老衲，闲坐说瓜洲。
阅邸报见群公荐表滥及野老姓名将修辞启先成二诗
作者：孙枝蔚
朝代：清

浪得声名悔已迟，如今檄恐《北山移》。自经乱后无恒产，误喜朝中有故知。魏野方思看舞鹤，庄周只愿作生龟。忽蒙匠石频相顾，栎社神应替我悲。百岁风狂实可惊，眼昏头白骨峥嵘。纵曾在位冠须挂，岂合辞山网更撄。文举何劳称一鹗，许繇长使忆三生。鲁郊金奏虽堪悦，谁识当时海鸟情。
阅邸报见群公荐表滥及野老姓名将修辞启先成二诗·其一
作者：孙枝蔚
朝代：清
体裁：七言律诗

浪得声名悔已迟，如今檄恐《北山移》。自经乱后无恒产，误喜朝中有故知。魏野方思看舞鹤，庄周只愿作生龟。忽蒙匠石频相顾，栎社神应替我悲。
阅邸报见群公荐表滥及野老姓名将修辞启先成二诗·其二
作者：孙枝蔚
朝代：清
体裁：七言律诗

百岁风狂实可惊，眼昏头白骨峥嵘。纵曾在位冠须挂，岂合辞山网更撄。文举何劳称一鹗，许繇长使忆三生。鲁郊金奏虽堪悦，谁识当时海鸟情。
题扇上俞雪朗所画江南山水图奉酬王正子送予之屯留长句
作者：孙枝蔚
朝代：清
体裁：古风

我是关中旧酒徒，全家避乱来江都。此邦南北之冲衢，相顾草堂多鸿儒。文章不救饥寒躯，岁岁挂帆江与湖。虽然奔走颜色枯，眼看山水乐有余。夜泊庙门闻啼乌，桥边酒家女当垆。醉听邻船唱《鹧鸪》，江南乐事轮姑苏。洞庭渔人一何愚，风雨不知惜肌肤。近午打鱼声喧呼，前惊白鹭后飞凫。可怜村农更勤劬，小艇叉泥泥最污。景物此时触老夫，苦搜佳句忘客途。孟尝平原今有无，空手归来愁妻孥。赢得清梦绕菰芦，此事语人人谓迂。今者舍舟思登车，有兄远仕新寄书。屯留乃在山一隅，但饮葡萄少莼鲈。王郎送我心踌蹰，惠以长句胜随珠。知我眷恋江上渔，更索俞生画作图。他时相见吾友于，但道王郎美丈夫。若忆旧游问吴趋，请示此画非模糊。
马食禾代田家
作者：孙枝蔚
朝代：清
体裁：古风

禾黍正油油，何人放马上陇头？碧眼虬须使我愁，向前长跪泪双流。租吏坐我堂，声高气正扬。县官早纳粟，不待禾登场。愿约马客至舍下，今朝为吏办酒浆。马客来，租吏去。早知马客能逐吏，马食禾尽不须虑。
戏挽张佩纶联
作者：孙某
朝代：清
体裁：联

三品功名丢马尾；一生艳福仗蛾眉。
六禽言·其五
作者：孙桐生
朝代：清
体裁：古风

不如归去，家在越王楼下住。为五斗米来，走五千里路。怪底折腰人，偏逢长官怒，迟迟吾行伊何故。王门皆是好竽人，我今抱瑟弹何处。鬓须斑，白日暮，不如归去。
凄江述怀
作者：孙桐生
朝代：清

独立苍茫百感并，仰观天地岂无情。人来湘浦含秋气，诗带离骚有怨声。万事累身因吃著，一生难学是逢迎。等閒白眼谁能识，我是穷途阮步兵。
剑阁铭
作者：孙桐生
朝代：清

剑门设重险，巨石磨锋铦。扪藓读铭词，古藻秋霜严。溯维柳柳州，亦越欧阳詹。览古复垂戒，字字罗箴砭。吁嗟乎，前蜀刘禅后孟昶，国无人兮道已丧。阴平自有裹毡人，如此雄关空复壮。
合州
作者：孙桐生
朝代：清

扁舟遥指钓鱼城，黛色波光一带横。漫说奇才推琎璞，最难下士有公卿。缘坡荞麦油油长，近水渔灯个个明。欲上高楼吊陈迹，长江犹作怒涛声。
夔府漫兴
作者：孙桐生
朝代：清

此地曾经两度过，浮生飘泊意如何。山川有险夔门壮，风鹤无端战垒多。塞上烟云连雉堞，江边灯火唱渔歌。欲将硬语盘空写，百尺雄崖尚可磨。
家·书
作者：孙桐生
朝代：清

不见盘中伯玉书，故园风景近何如。缄愁久盼双双燕，寄恨须凭六六鱼。织锦诗成应病后，画眉人去忆春初。最怜香冷芙蓉幕，好梦惊回一枕馀。
家人生日
作者：孙桐生
朝代：清

廿年春梦太悠扬，曲曲重弹陌上桑。愧我但成官傀儡，怜卿犹著嫁衣裳。画来眉妩怜京兆，守定斋期学太常。莫对碧桃怨萧瑟，安排三十六鸳鸯。
将归绵州留别岳池诸同好 其一 （二首）
作者：孙桐生
朝代：清
体裁：七言律诗

一载和溪作寓公，全家真类寄居虫。屠龙漫有胸中志，失马翻成塞上翁。山长头衔今日卸，英雄末路古来同。秋风惹我归心急，不忆莼鲈忆海棕。
将归绵州留别岳池诸同好 其二 （二首）
作者：孙桐生
朝代：清
体裁：七言律诗

万书堆里拥青毡，面壁常参苦乐禅。空涸蛟龙思得水，飞腾鸡犬竟升天。閒情空对冯驩铗，壮志犹思祖逖鞭。此处偶留鸿爪迹，再来或恐化云烟。
将归绵州留别岳池诸同好·（二首）
作者：孙桐生
朝代：清

一载和溪作寓公，全家真类寄居虫。屠龙漫有胸中志，失马翻成塞上翁。山长头衔今日卸，英雄末路古来同。秋风惹我归心急，不忆莼鲈忆海棕。万书堆里拥青毡，面壁常参苦乐禅。空涸蛟龙思得水，飞腾鸡犬竟升天。閒情空对冯驩铗，壮志犹思祖逖鞭。此处偶留鸿爪迹，再来或恐化云烟。
拙宦
作者：孙桐生
朝代：清

拙宦谁如我，三年滞楚游。投荒禦魑魅，抱影息蛮陬。命以文章累，身为簪组囚。何时脱尘鞅，安稳泛归舟。
挽李有恒联
作者：孙桐生
朝代：清
体裁：联

鸟尽叹弓藏，想当年勒鼎摩崖，讵料竟成三字狱；桃僵悲李代，忆往日指囷赠策，那堪同断九回肠。
江上人家
作者：孙桐生
朝代：清

春水腻如油，春树绿于染。可怜小桃花，临水照春脸。人家在何处，茅屋枕孤崦。麦苗郁青青，菜花飞点点。比户事耕桑，高风足勤俭。儿童放学归，一笑柴扉掩。古来黄绮风，即此应无忝。何当早卜邻，永辞仕路险。
薄刀岭
作者：孙桐生
朝代：清

一岭撑危脊，孤高仄径悬。路如抛白刃，人疑上青天。律崒群峰拱，逍遥一线牵。端详方著脚，莫漫触锋铦。
行路难
作者：孙桐生
朝代：清

行路难，行路难，行路之难何处无，险阻未有如江湖。今之江湖与古殊，自古在昔皆坦途。今人何巧古人愚，人网自密天网疏。一关才过五十里，一税又设十里馀。我行已过四十日，一日数处相盘纡。关吏当关猛如虎，牙爪更有群儿徒。截江一喝布帆落，搜查细及瓶与壶。岂是讥诃诘奸宄，要弄狡狯穷锱铢。取盈未盈行不得，欲行又惮追亡逋。一网打尽复一网，入网那得珊瑚珠。脂膏虽尽有皮骨，一一要向官家输。取一取二那忍说，三四更在吏与胥。吏胥虽富民何辜，鲜衣怒马称大夫，饱侵官帑为私帑。
述怀
作者：孙桐生
朝代：清

当年踪迹住蓬莱，九万罡风坠劫灰。人说通天宜有路，我甘画地愧无才。学仙雅抱峥嵘骨，入世羞寻利禄媒。要与梅花斗清艳，岁寒先盼一枝开。
野兴
作者：孙桐生
朝代：清

夏雨滋众绿，卉木何萋萋。种花官荷锄，种菜吏分畦。菀彼木芙蓉，丛生颇不齐。呼童植前庭，秋来花满蹊。置物贵得所，一一全天倪。虽无负郭田，且畜五母鸡。朝餐煮粟米，晚食炊黄齑。有时月色来，斗酒谋诸妻。随意两三杯，弄笔为无题。若问个中趣，欲指已复迷。
长沙杂感·其八
作者：孙桐生
朝代：清
体裁：七言律诗

先生不让广文贫，尘海茫茫剩此身。一第早应成废物，千秋谁定作传人。莫将文字惊流俗，也有奇愁动鬼神。满眼风波极天表，更从何处问迷津。
闲写
作者：孙桐生
朝代：清

疗贫痴欲借榆钱，乞米闲临帖一篇。红雨消残花外劫，黄梁熟透梦中缘。琴心静似嵇中散，诗味清于沈下贤。拟砍湘江一竿竹，东津归钓缩头鳊。
阅明史感东林，复社诸贤事（二首）
作者：孙桐生
朝代：清

世已无廉耻，吾宁自蹈之。不图中国运，竟赋下泉诗。气节销难尽，干戈定几时。可怜天帝醉，问亦不能知。城狐与社鼠，砺爪更磨牙。日暗鬼行市，风腥血染花。先生且休矣，吾道或非耶。一掬忧时泪，难禁落暮笳。
阅明史感东林，复社诸贤事（二首）·其一
作者：孙桐生
朝代：清

世已无廉耻，吾宁自蹈之。不图中国运，竟赋下泉诗。气节销难尽，干戈定几时。可怜天帝醉，问亦不能知。
阅明史感东林，复社诸贤事（二首）·其二
作者：孙桐生
朝代：清

城狐与社鼠，砺爪更磨牙。日暗鬼行市，风腥血染花。先生且休矣，吾道或非耶。一掬忧时泪，难禁落暮笳。
饥民叹
作者：孙桐生
朝代：清

百谷烂尽百草死，三旬之外雨不止。五里十里少炊烟，七日八日无米市。罗雀掘鼠难充饥，采采苦苡连蒿枝。枵腹未充青草尽，沿山搜取地卷皮。穷民籴米贵如珠，富民闭粜气不苏。家拥仓箱野饿莩，直以膏血相吞屠。千村万村愁谷贵，饥火烹煎五中沸。谁知豪右更居奇，翻言我欲贵犹未。老弱饿久难出门，壮者乞食周前村。一日难乞数合米，鬼国往往游饥魂。从来饥寒生盗贼，欲济时艰苦无策。我思绘作流民图，为民请命哀穷迫。入门趑趄未敢言，但见有酒如淮肉如陌，贵人堂前正宴客。
归田述感
作者：孙毓汶
朝代：清

江海三年客，萍蓬无定居。此生遭圣代，高枕乃吾庐。慈竹春阴覆，荒城鲁殿余。开襟驱瘴疠，跋涉体何如。扶病垂朱绂，低头愧野人。本无轩冕意，直取性情真。忧我营茅栋，呼儿正葛巾。礼宽心有适，对酒满壶频。啅雀争枝坠，春鸥洗翅呼。微生沾忌刻，朗咏划昭苏。失学从儿懒，吟诗信杖扶。百年双白鬓，随意数花须。凉月白纷纷，晴天养片云。诗应有神助，喧已去人群。乱后嗟吾在，愁多任酒醺。晚酣留客舞，重与细论文。秋水通沟洫，亭深到芰荷。霏红洲蕊乱，隐映野云多。花动朱楼雪，风含广岸波。玉尊移晚兴，君子意如何。
归田述感·其一
作者：孙毓汶
朝代：清

江海三年客，萍蓬无定居。此生遭圣代，高枕乃吾庐。慈竹春阴覆，荒城鲁殿余。开襟驱瘴疠，跋涉体何如。
归田述感·其三
作者：孙毓汶
朝代：清

扶病垂朱绂，低头愧野人。本无轩冕意，直取性情真。忧我营茅栋，呼儿正葛巾。礼宽心有适，对酒满壶频。
归田述感·其二
作者：孙毓汶
朝代：清

游子久不至，菁华岁月迁。柴扉临野碓，土锉冷疏烟。自愧无虾莱，人来坐马鞯。四邻何所有，把酒意茫然。
归田述感·其五
作者：孙毓汶
朝代：清

凉月白纷纷，晴天养片云。诗应有神助，喧已去人群。乱后嗟吾在，愁多任酒醺。晚酣留客舞，重与细论文。
归田述感·其六
作者：孙毓汶
朝代：清

秋水通沟洫，亭深到芰荷。霏红洲蕊乱，隐映野云多。花动朱楼雪，风含广岸波。玉尊移晚兴，君子意如何。
归田述感·其四
作者：孙毓汶
朝代：清

啅雀争枝坠，春鸥洗翅呼。微生沾忌刻，朗咏划昭苏。失学从儿懒，吟诗信杖扶。百年双白鬓，随意数花须。
福建试院大门联
作者：孙毓汶
朝代：清
体裁：联

从此步丹梯，愿有志潜心学海；伊谁持藻鉴，要无惭对面宫墙。
鲻鱼
作者：孙毓汶
朝代：清
体裁：七言绝句

思归夜夜梦乡居，何事南宫尚曳裾。家在越州东近海，鲻鱼味美胜鲈鱼。
挽张之洞联
作者：孙毓骏
朝代：清
体裁：联

一身系天下安危，愧我难称后起；屈指数当时贤俊，如公能有几人。
新湖
作者：孙永清
朝代：清

积雨缘岩岫，空林明翠微。人家湖口远，鱼罱晚来稀。独向烟中立，翛然风满衣。仙源不可问，云径是耶非。
欲再登孤屿潮急不得到遂至馆头
作者：孙永清
朝代：清

江上变气候，金风被兰渚。归淙偶回沿，中川眷琳宇。仙舟幸同携，晓吹韵笳鼓。瀰瀰沈石华，离离出竹祖。是时回怒潮，榜人喑无语。声喧千石钟，势挽万钧弩。超越匪尺寻，端倪辨铢黍。方蓬失罡飙，何必弱水阻。翻忆前度来，目成渺何所。心逐虚舟游，迹谢短筇拄。修涂果安穷，噫气空尔怒。稍忻即次安，已慰登陟苦。寄谢海上鸥，忘机久予取。
自风篁岭至龙井
作者：孙永清
朝代：清

隔岭闻风篁，凄韵杂飞溜。缘岩将百转，仄径回疏秀。遥梯白云封，近见红日漏。登顿蒙翳深，夹林华鬘覆。细泉绕其根，澄泓媚石甃。岩花共鲜新，古翠纷缛绣。空色妙不延，神景惬无旧。想像东坡翁，高人此缔构。去住本无家，风流不可复。莫辨虎溪踪，谁识归隐窦。我亦莲社徒，欲去恋孤岫。
啬薇
作者：孙永祚
朝代：清
体裁：七言律诗

阑干红亚绿扶疏，袅袅烟中态有余。酒点春酥匀月面，香熏晴麝散风裾。石家侍妾朝开幄，虢国诸姨晚斗车。高架不须愁棘刺，欲栽桃李意何如。
念奴娇·中秋月下登金山，和东坡大江东去韵
作者：孙永祚
朝代：清
体裁：词

一峰中拥，立波心，遥接三山云物。不受秦鞭驱入海，砥柱东南半壁。风卷蛟涎，潮生鳌背，浊浪翻银雪。妙高台上，东坡千古人杰。试想留带当年，振髯谈笑，落唾雄风发。紫气西来白帝京，那问六朝兴灭。泉试中泠，钟听北固，望海门如发。美人何处，一江惟浸秋月。
登虞山城楼
作者：孙永祚
朝代：清
体裁：五言律诗

南沙古来县，烟火属承平。湖水西浮嶂，江潮北过城。荒祠虞仲迹，废巷子游名。只有仙人石，年年春草生。
壶中天·秋柳
作者：孙汝兰
朝代：清

夕阳荒影，怪西风吹瘦，一丝丝碧。衰草长亭寒水渡，别意何堪重忆。系马痕消，藏鸦荫减，无限凄迷色。霜清绝塞，也应摇落山驿。漫道灞岸荒芜，隋堤萧索，愁煞长途客。鹦鹉楼头春梦换，昔日依依犹识。褪尽腰围，抛残眉谱，怅望烟痕直。黄昏将近，更谁吹动羌笛。
清平乐·帘影
作者：孙汝兰
朝代：清

丝丝漏月。替写湘纹密。琼户斜窥疑半揭。燕梦误寻凉隙。非烟非雾摇空。几曾隔了春风。香逗冷波有迹，庭花转觉玲珑。
百尺楼·采莲词，戏用独木桥体
作者：孙汝兰
朝代：清

郎去采莲花，侬去收莲子。莲子同心共一房，侬可如莲子。侬去采莲花，郎去收莲子。莲子同房各一心，郎莫如莲子。
虞美人·春日病起
作者：孙汝兰
朝代：清

莺儿咒得花魂活。艳入东风睫。病馀情味不宜春。怎又琼思瑶想、屡兜人。蝶儿娇索花容笑。瞒我寻芳悄。病馀最怕管闲情。怎又香踪猜着、一星星。
挽陈其美联
作者：孙江
朝代：清
体裁：联

鬼计杀人，问公理何在；婆心救国，舍夫子其谁。
武威府署联
作者：孙治
朝代：清
体裁：联

官有典常，任一日，则尽一日之心，况兼地广事繁，敢不夙兴夜寐；民供正课，宽几分，则受几分之惠，纵使时丰岁稔，常如怨暑咨寒。
乌喇
作者：孙泉
朝代：清

遐垓尽处大江横，肃慎雄风锁木城。蔀屋稠连春岸曲，辕门俯对夜潮平。畦麻结网牵鱼密，山艇刳松破浪轻。烟火絪缊鸡犬静，天边作息总同情。
九莲
作者：孙泉
朝代：清

屐齿摩天鸟道平，下方无际转心惊。古岩日背长凝雪，深坞春迟偶听莺。云返危峰千树暗，石沈绝涧万山鸣。访奇侧下悬崖坐，贪看飞泉不肯行。
医巫闾山
作者：孙泉
朝代：清

菅平巨镇势巃嵷，古柏萧森万壑风。海雾苍茫连冀北，云峰盘折控辽东。冰凝龙涧飞泉冷，香散桃花古洞空。迟我来游千百载，巉岩依旧气沈雄。
喜晤黄主一因寄梨洲先生
作者：孙泉
朝代：清

生平心折谁，二三忠烈后。各能慎裘箕，努力图不朽。江村久销沈，密观独株守。四壁长依人，一襟不蔽肘。嘉善多贤裔，昆弟相师友。学博品益醇，言动都不苟。忠介诒谋臧，芸斋称无负。文孙推敉宁，掩关发二酉。诸子爱我深，交比古人厚。勉我振家声，戎我防世诱。书来多药言，觌面亦苦口。忠端嗣更贤，世仰如泰斗。真传自蕺山，道源细分剖。学案藏名山，群言尽培塿。惜也经世儒，抱膝老窗牖，孺子面未谋，魂梦归依久。主一披尘来，燕市偶携手。穷愁蚤著书，笔墨皆琼玖。绳武才称奇，沦落复不偶。殷勤问高堂，行年七十九。镫下作细书，花下酌醇酒。硕果天长留，好学增眉寿。我年近知非，家学曾何有。骨脆染时蹊，自顾形骸丑。矩薙俨在兹，执经许我否。解组荷书籯，会向姚江走。寒雪护柴荆，洪钟拟一扣。请示绍衣方，床下连稽首。
永平府
作者：孙泉
朝代：清

孤馆阳山上，平阶四望空。人烟笼海气，射猎带边风。羽没石无迹，山存蕨尚丰。卢龙还有塞，来往渡征鸿。
王门野寺
作者：孙泉
朝代：清

选树乘阴坐，披襟纳远凉。叶稠蝉语乱，风细枣花香。村竖探危鷇，邻牛过坏墙。一丸兴废迹，转使古情长。破寺炉烟冷，空堂石磬闲。抱泥蜂入户，引子鸟归山。家近樵渔识，身忙鬓发斑。难忘荒碣畔，执手故人还。
王门野寺·其一
作者：孙泉
朝代：清

选树乘阴坐，披襟纳远凉。叶稠蝉语乱，风细枣花香。村竖探危鷇，邻牛过坏墙。一丸兴废迹，转使古情长。
王门野寺·其二
作者：孙泉
朝代：清

破寺炉烟冷，空堂石磬闲。抱泥蜂入户，引子鸟归山。家近樵渔识，身忙鬓发斑。难忘荒碣畔，执手故人还。
黄山杂诗·其一
作者：孙泉
朝代：清

未觉身行是翠微，乍惊岚气上人衣。下看坠霭疑无地，侧指崩崖宛似扉。路隔翔鸾仙迹杳，藓封卧鼓太音稀。最奇一笏巅头石，独瞰空青更不飞。
黄山杂诗·其二
作者：孙泉
朝代：清
体裁：七言律诗

名山刻画总支离，万态千容到始知。高已难窥终爱瘦，险多不测乃称奇。云随变幻无常致，松不雷同尽怪枝。若结茅庵青翠处，真修何必让安期。
黄山杂诗·其二
作者：孙泉
朝代：清

名山刻画总支离，万熊千容到始知。高已难窥终爱瘦，险多不测乃称奇。云随变幻无常致，松不雷同尽怪枝。若结茅庵青翠处，真修何必让安期。
梓潼道中
作者：孙海
朝代：清

老柏参天倚翠微，托根典午是耶非。虬枝雅似铁如意，亲见姚苌策马归。
题巨子馥慕砚图
作者：孙海
朝代：清

寒碧一拳光四澈，鸲眼晶莹滤秋月。纸上墨痕黯黯湿，疑是幽人心上血。手泽蹉跎五十年，此砚能穿心不穿。收入画图寓深意，晴雪落水生玉烟。我昔曾题《梦砚图》，旧游一梦春模糊。严寒呵冻碾冰花，为君重赋玉蟾蜍。
五日吊古
作者：孙淑
朝代：清

田文五日生，屈原五日亡。吉凶同此日，理固难推详。原与国休戚，一死分所当。渔父枻自鼓，詹尹龟宜藏。抱石投湘流，心与日月光。文从狡兔计，高枕乐未央。后合魏秦赵，伐齐何披猖！身死薛随灭，高户仍不详。文生鸡狗雄，原死荃蘅芳。世人何梦梦，悲屈羡孟尝。我心独不然，临风慨以慷。抚时怀往事，聊进菖蒲觞。
九日登临安东城楼望昆明抚时感事赋长短句
作者：孙清元
朝代：清

菊酒不忍酌，步至东城闉。城头楼最高，上与天为邻。经始自洪武，及今五百春。借问檐前好风日，几见连屋累栋烧成薪。我昨初客沪水滨，乱余逢节欣饮醇。迩来又重九，胡乃四塞皆烽烟。行省不决战抚策，坐令边吏愁逡巡。巡方使者文绝伦，郡侯意气干青云。手长斧柯短，醉胆空轮囷。座中复有二三客，谈诗说剑俱清新，凭栏我独望慈亲。边云惨澹心氛氲，此楼虽高何足云。点窜欧阳诗，俯仰泪沾巾。昆池已不见，况乃城中人。
十一月初六发平夷初出滇境怅然成咏
作者：孙清元
朝代：清

昆湖回望千岩隔，此去真成异乡客。一关中断界滇黔，关内晴云关外雪。长路漫漫雨雪明，销魂不待断鸿声。驿楼镫火梅花夜，便有天涯万里情。
山馆晓起
作者：孙清元
朝代：清

一夜梦清冷，不知春浅深。开门见芳草，宿雨在幽林。听鸟有间意，问花无限心。寥寥尘境外，倚树独长吟。
得刘仲鸿书感赋
作者：孙清元
朝代：清

烽燧淹㽛町，烟花梦浣江。雁书时得一，龙剑不成双。世正忧多难，城如筑受降。乱离嗤邴管，轻弃旧乡邦。
黔南驿中题壁
作者：孙清元
朝代：清

一驿出青背，一驿落井底。一驿岩罅间，一驿水声里。夜夜夜猿啼，家山隔千里。
赠中宪大夫崇庆州牧理斋常老伯挽诗
作者：孙澄
朝代：清

数载戎行备阻艰，从容就义赴羌蛮。愁萦华发霜欺白，血满征衫泪滴斑。壮志虚怀萧斧愿，雄心空唱大刀环。千秋节烈传青史，叠沛恩荣紫阁间。马革旌怀意在斯，？将忠烈矢王师。边关露冷寒笳断，昔岭云深落月迟。望帝鸣鹃犹饮泣，浣花溪水尚含悲。故园雨雪嗟杨柳，镇日征还未有期。
赠中宪大夫崇庆州牧理斋常老伯挽诗·其一
作者：孙澄
朝代：清

数载戎行备阻艰，从容就义赴羌蛮。愁萦华发霜欺白，血满征衫泪滴斑。壮志虚怀萧斧愿，雄心空唱大刀环。千秋节烈传青史，叠沛恩荣紫阁间。
赠中宪大夫崇庆州牧理斋常老伯挽诗·其二
作者：孙澄
朝代：清

马革旌怀意在斯，？将忠烈矢王师。边关露冷寒笳断，昔岭云深落月迟。望帝鸣鹃犹饮泣，浣花溪水尚含悲。故园雨雪嗟杨柳，镇日征还未有期。
赠中宪大夫崇庆州牧理斋常老伯挽诗·其二
作者：孙澄
朝代：清
体裁：七言律诗

马革旌怀意在斯，�将忠烈矢王师。边关露冷寒笳断，昔岭云深落月迟。望帝鸣鹃犹饮泣，浣花溪水尚含悲。故园雨雪嗟杨柳，镇日征还未有期。
登汤山晚眺
作者：孙瀜
朝代：清

茫茫百感此胸中，极目天涯劫烧空。危堞远迷春树碧，夕阳乱逐晚潮红。江山凛冽余兵气，壁垒荒残吊鬼雄。万户疮痍犹未复，时和扇暖藉春风。
送范浣浦巡视台湾
作者：孙灏
朝代：清

东瀛别岛入雕题，豸史威棱使节持。荒服尽联身臂指，重洋遥界国藩篱。六台宠命云边下，一范先声海外知。浩淼洪涛看此去，扶桑晴旭丽旌麾。澎屿烟排点点青，鲲身鹿耳舵楼停。俗仍汉语兼番语，官是文星又福星。地络三山归保障，风乘万里驾沧溟。輶轩坐镇安清宴，但载皇仁播远听。十一更长按海图，三千路近接明湖。未论丹荔黄柑美，先爱青帘画舫无。凤阙衔恩心北向，兰台惜别客南趋。绣衣旧使声华在，归望仙槎试问涂。
送范浣浦巡视台湾·其一
作者：孙灏
朝代：清

东瀛别岛入雕题，豸史威棱使节持。荒服尽联身臂指，重洋遥界国藩篱。六台宠命云边下，一范先声海外知。浩淼洪涛看此去，扶桑晴旭丽旌麾。
送范浣浦巡视台湾·其三
作者：孙灏
朝代：清

十一更长按海图，三千路近接明湖。未论丹荔黄柑美，先爱青帘画舫无。凤阙衔恩心北向，兰台惜别客南趋。绣衣旧使声华在，归望仙槎试问涂。
送范浣浦巡视台湾·其二
作者：孙灏
朝代：清

澎屿烟排点点青，鲲身鹿耳舵楼停。俗仍汉语兼番语，官是文星又福星。地络三山归保障，风乘万里驾沧溟。輶轩坐镇安清宴，但载皇仁播远听。
顾黄门祠
作者：孙炌
朝代：清

水边祠宇碧云连，曾此栖迟撰《玉篇》。草树蒙茸浓更淡，无人可绘六朝烟。
贺丁丙六十寿联
作者：孙炳奎
朝代：清
体裁：联

秋分二星，南丈人见；旬有三日，西王母来。
挽曾纪泽联
作者：孙点
朝代：清
体裁：联

领海军为司马，长农部为司徒，综译署实司樽俎，继不料銮舆初返，柱石旋倾，遗疏中时局，拳拳湘水去无情，锁钥幸留臣叔在；持使节则多劳，解方言则多艺，精绘事更多才能，要皆是弓冶余闲，英雄作用，明德后达人，亹亹瀛洲来恶耗，华彝知哭故侯哀。
汉关晓发
作者：孙煦
朝代：清

帆影欹斜树影圆，远山一角点苍烟。关河晓月凉如水，无数蓼花红到船。
澴川逢张秋崖丈自蜀归
作者：孙煦
朝代：清

他乡频见雁，旅夜忽逢君。鬓染峨眉雪，衣沾剑阁云。风尘谁息驾，井邑尚从军。迢递澴川路，秋声不可闻。
题亡友韩二鹤秋柳小帧
作者：孙煦
朝代：清

不关摇落亦销魂，几缕残烟是墨痕。剩有冷吟间醉处，暮鸦零乱夕阳村。
余性爱菊衙斋隙地皆种之并多栽盆盎以待花时玩赏比移官黔中犹携数种以来惟衙署近山闲庭褊小又为荒池所占余则枯竹数竿芜秽木石而已无地可艺菊也乃购瓦盆分植之惜其太少又于荒池种荷以补其缺今小叶如钱已浮水面徘徊吟望率成一章
作者：孙玉庭
朝代：清

茂叔莲花子猷竹，癖嗜由来性所独。高致更标栗里陶，寒香惟爱东篱菊。隐逸人对隐逸花，应知臭味相投速。嗟余远宦廿年强，老圃依然三径荒。移官到处求佳种，瓦缶竹篱绽晚霜。黔中道险不可致，犹携数本来殊方。衙斋苦嫌隙地少，小院西偏半池沼。几竿枯竹傍短墙，数武荒渠杂红蓼。莲香竹韵两虚无，芽分细雨及春杪。累累盆盎列前除，也待花时媚霜晓。况今废沼种新荷，小叶如钱已蘸波。窗前纵少娟娟净，雨后犹看苒苒多。香清六月及秋晚，毕竟餐英人意远。得气之秋我与同，非关有意师肥遁。时复小步向闲庭，四望云烟生绝巘。
余甲戌冬述职旋滇丙子春量移浙江夏五复擢楚督寻入觐之任计两年中行三万余里将至楚纪以诗
作者：孙玉庭
朝代：清

晚岁频为万里行，滇黔吴越又蛮荆。承恩半载连移节，入觐逾年两到京。敢谓识途询老马，生惭迁木类新莺。汉皋湘浦曾游地，此日重来倍眼明。
挽黎世序联
作者：孙玉庭
朝代：清
体裁：联

只手障狂澜，立德立功，水土平成君不朽；八年联旧雨，如兄如弟，芝兰凋谢我何堪。
湖北布政使署大堂联
作者：孙玉庭
朝代：清
体裁：联

领三楚雄藩，来旬来宣，问何以推心赤子；承九重懿训，有为有守，要无惭对面青山。
钦天监优孟
作者：孙玉相
朝代：清
体裁：联

能尊旧历为新历；还以今人作古人。
临邑晚眺
作者：孙理
朝代：清

晚照晴开万井烟，凭高秋意满山川。催寒砧杵连村落，截雨虹霓挂海天。南国苍茫迷远望，西风摇落感流年。泺源两度吟黄叶，又听犁城八月蝉。
去嘉祥作
作者：孙理
朝代：清

官贫橐装轻，仆夫候旦发。推挽出南城，旷然眼界豁。如彼拚飞鸟，饮啄樊笼脱。清明景气和，原草青青茁。驱车即往路，回首忽如失。迟迟闾阎间，历历忆前日。川原旱潦忧，经营志未毕。尸素愧清时，字人有何术。
双槐轩
作者：孙理
朝代：清

我来何所事，日卧双槐间。槐颠群鸦噪，日夕望巢还。幽独易生感，况复西风寒。芳园渐摇落，鸣虫凄夜阑。仰视天边月，三五正团团。明月几回圆，归思邈云端。遥怜儿女忆，望月起长叹。
城楼晚眺
作者：孙理
朝代：清

城上楼虚夕照平，荒郊摇落客心惊。林间风咽蝉声老，塞外云扶雁羽轻。浮世自来迷蚁穴，故乡今已订鸥盟。高空谁伴孤吟兴，羁望徒伤万里情。
涞水秋夜
作者：孙理
朝代：清

乡关归梦远，庭树晚凉新。久旅惊秋月，长贫累故人。移镫饥鼠避，入户语虫亲。燕赵悲歌地，从来感慨频。
道州
作者：孙理
朝代：清

九峰霄汉上，苍翠总堪疑。古木重华墓，秋风二女祠。流传踪迹幻，歌哭性情移。极目江山近，苍梧日暮时。
东塔寺同顾司马晚饭
作者：孙琮
朝代：清

下马城东寺，衔杯夕照亭。参军须尚紫，骑省鬓无青。厨夜停斋鼓，溪风动塔铃。老僧犹识我，此地昔曾经。
九月
作者：孙琮
朝代：清

九月天时好，微霜入夜清。布衾先得冷，草屋不宜城。月助寒溪色，泉添落叶声。道人无世味，终日掩柴荆。
初秋
作者：孙琮
朝代：清

豆花棚底嫩凉生，间挈藜床坐晚晴。新涨满陂群鸭戏，夕阳在树乱蝉鸣。桑麻无恙家粗给，菱芡初尝酒细倾。节届星桥才两日，竹楼已卜夜棋声。
夜宿白鹤观
作者：孙琮
朝代：清

仙观知何代，长洲古苑东。抱琴非旧约，清梦许谁同。破壁流春雨，残书湿夜风。黄冠饶静致，近日返崆峒。
夜宿韬光山楼
作者：孙琮
朝代：清

秋云飞尽秋山出，石梯百仞烟岚湿。几经攀蹑到山楼，山僧一见如相识。楼前澄泓水一洼，水中犹种金莲花。香山居士题诗处，楼阁依然夕照斜。佛火微微诸虑冷，风枝不动惟清磬。去年春夜宿灵岩，夜色幽清同此境。韬光泉，北峰巅，潺湲落枕畴能眠。苍苍寒气三更天。夜静山高人不到，一声月下闻虎啸。
夜泊阊门
作者：孙琮
朝代：清
体裁：七言律诗

阊门夜泊意踌躇，城郭犹传旧阖闾。画舫已过寒食后，红镫不减上元初。元都几见花重发，皋庑宁无客更居。诗酒欲追唐祝兴，清狂祇恐未能如。
夜泊阊门
作者：孙琮
朝代：清

阊门夜泊意踌躇，城郭犹传旧阖阊。画舫已过寒食后，红镫不减上元初。元都几见花重发，皋庑宁无客更居。诗酒欲追唐祝兴，清狂祇恐未能如。
姜西溟北归相值吴门即送其还四明
作者：孙琮
朝代：清

忆昔南湖杯酒歇，秋风秋雨人离别。依稀光景二十年，啸吟梦断吴山月。今春访旧来虎丘，偶到阊门一泊舟。城门贳酒逢姜子，执手惊看雪满头。雪满头兮犹未苦，闻说朝趋丞相府。可怜燕许庙廊才，索米长安望烟火。相君罢政宾客散，客亦南归返乡县。春风茂苑喜重逢，殷勤话旧堪三叹。劝君不如归故山，读书依旧掩柴关。风尘几许纷华子，转眼亦复非朱颜。嗟我年华过半百，诗酒溪山还莫逆。四明山水是君家，憾不相随挂帆席。
寄黄九烟
作者：孙琮
朝代：清

留滞秦淮又几春，乱离作客倍沾巾。空余王粲楼中赋，谁识梁鸿庑下身。夜雨满江销铁锁，秋风无泪洒铜人。白门杨柳新亭酒，醉里归来暗怆神。
慈航道人金正希先生女辛巳春同侄阆客入黄山扫蘖庵和尚塔相见云谷赋此赠之
作者：孙琮
朝代：清

忆昔南都沦覆日，金公忠烈间世出。崎岖入闽慨熊公，国脉犹思延万一。天意亡明势莫回，残生皈命维摩诘。南渡文山有故乡，北征子美无家室。一瓢一钵返江南，三峰得法华山律。花宫今日蘖庵师，丹陛前朝司谏秩。华山圆寂葬黄山，争光日月金公匹。我游黄山至云谷，铁夫留我方丈宿。松间忽到两肩舆，一是老尼一儒服。自言金姓阆客名，奉姑扫塔黄山行。姑受蘖庵亲付嘱，言之未尽涕泗倾。太史正希是我祖，隐士静思是我父。我父垂髫遭乱离，我祖捐躯报故主。祖有女兮年十九，迸泪深闺携弟手。惊传余胤破巢搜，负弟仓皇窜林薮。兢兢形迹恐人知，祝发团茅苦相守。天下承平弟长成，归理家园为娶妇。弟复生儿喜可知，莫谓偷生惭杵臼。金熊先约成秦晋，兵燹存亡断音信。蘖庵即是我姑翁，往劫沈灰休更讯。人生苦海叹茫茫，超登彼岸藉慈航。慈航道人翁所命，了却三生梦一场。今年我姑七十八，参破石头知路滑。父悲早世未酬恩，惜我青衫难振刷。听罢君言心感切，君家大义成贞节。须眉当日愧元戎，忍把忠良看渫血。愿君保此黄发期，光昭青史皇天知。
晚泊练塘
作者：孙琮
朝代：清

野岸初移艇，残阳雁影迟。晚山烟裹寺，远水月平桥。生计先谋酒，归心早待潮。小园春正好，明日是花朝。
晚泊练塘
作者：孙琮
朝代：清
体裁：五言律诗

野岸初移艇，残阳雁影遥。晚山烟裹寺，远水月平桥。生计先谋酒，归心早待潮。小园春正好，明日是花朝。
留姜西溟
作者：孙琮
朝代：清

共坐山窗听鸟啼，午餐相对祇寒齑。十年痛我无亲养，不畜茅容旧日鸡。
睡醒
作者：孙琮
朝代：清

霜寒树鸦啼，月斜人梦醒。梅花纸窗西，照见数枝影。溪山迹渐疏，朋酒情俱屏。清钟远林来，悠然发深省。
送牧大师之严州
作者：孙琮
朝代：清

一雁下平皋，群山秋欲暮。渺渺大江寒，独挂片帆去。云浮峰际塔，日落烟中树。羡尔月明时，严滩深夜住。
南康县至石门滩
作者：孙瑞颖
朝代：清
体裁：五言律诗

是处干戈后，田园废不耕。孤村多虎迹，四境少鸡鸣。寺静钟声出，滩高夜雨平。江鸥不避客，来去两无惊。
小重山·秋夜
作者：孙瑶英
朝代：清

独坐闲窗午漏敲。落花间覆地，语莺娇。屏山图画自轻描。风阵阵，蟋蟀响庭寥。月影上芭蕉。离怀无可遣，费推敲。囊琴长挂为谁调。人瘦也，寂寞是凉宵。
满江红·咏雪
作者：孙瑶英
朝代：清

仙女天花，忽散遍、满城春色。极目处、峰峦银砌，楼台粉饰。皓鹤乍离珠阙舞，琼枝忽向瑶阶植。看纷纷，应斗早梅芳，成林白。沾绣幄，明书室。严风紧，迟还急。似澄江铺练，蓝田生璧。片片飞来疑柳絮，轻轻舞去穿窗隙。望川原，万顷月华寒，无尘迹。
玉楼春·闺情
作者：孙瑶英
朝代：清

氤氲绿篆浮香鸭。睡起午窗开镜匣。纤纤素手整云鬟，银粉淡消红映颊。双峰锁翠眉愁压。拈得金针还倒捻。东风肠断少人知，慵看花间飞蛱蝶。
阮郎归·湖上送春
作者：孙瑶英
朝代：清

西陵歌舞送春愁。杨花飞满楼。杜鹃啼血恨无休。闺人欲白头。桥六转，荡轻舟。湖山非旧游。乱红摇落淡烟稠，好句锦囊收。
江干月夜
作者：孙璜
朝代：清

雪夜江干月倍清，推篷遥望正三更。天连玉峤千山白，水漾金波万里明。旅况每依甘露寺，名心遥系石头城。沙寒洲冷渔灯灭，倦听邻舟摘阮声。
春日同友人自黄山席帽峰游石湾至鹅鼻北登君山望江楼
作者：孙璟
朝代：清

黄鸟唤春江上还，载酒共踏城东山。披云过山麓，笑指两石湾。石湾何嵯岈，猿鸟巢穴乎其间。上有古藤老树飒萦绕，下有奔湍激浪喧回环。我来临眺复何有，怪石蟠拿剧奇丑。颠风卷江江欲翻，狂波撼山山欲走。须臾风足厓谷凉，江如浮练凝清光。苔石杂坐共举觞，独鹤远剪江天长。一抹晚霞明未敛，澄波倒映红于染。西北苍茫杳霭中，隐约金焦烟两点。兴酣觅句酒未醒，振衣鹅鼻风泠泠。崖阴或逢豺虎迹，水气忽带蛟龙腥。下临无地深不测，前对君山净如拭。穿花拂柳野径通，仰望江楼更攀陟。醉倚危栏亦壮哉，岷涛万里晴光开。涛声澎拜向东注，山势嵲屼从西来。斜阳澹映沙头树，极目遥空烟水暮。曾开沧海有蓬莱，我欲杨帆从此去。
杂感
作者：孙甡
朝代：清

出门风雨多，入户愁思结。风雨乱我怀，愁思白我发。秋色无边来，阴虫助凄切。伊人荣悴同，触景感离别。岂无芝与兰，著体久芳洁。怅望远莫贻，江波澹明灭。
挽张之洞联
作者：孙百璋
朝代：清
体裁：联

瓣香忠孝，衣钵文章，念后起多才，桃李公门齐泪下；白发忧民，丹心爱国，仰高风长往，烟波江上使人愁。
挽张百熙联
作者：孙百璋
朝代：清
体裁：联

桃李浓荫萃一门，口口口口口口口，衣钵我公经济，瓣香我公文章；沅湘口口口千亩，是真名士不虚生，魂在天为星辰，魄在地为河岳。
挽张之洞联
作者：孙百英
朝代：清
体裁：联

三朝硕辅，一代宗师，盛业炳人寰，公已大名兼大德；往哲云遥，后贤待起，多艰痛时局，谁从斯世觉斯民。
挽张百熙联
作者：孙百英
朝代：清
体裁：联

为庠序大宗师，教育远逾文中子；是衡湘真名士，灵魂归傍贾长沙。
萧寺夜泊
作者：孙祈雍
朝代：清

古寺维舟夜，风光似昔年。钟声迟客梦，渔火照残编。帆静千江月，烟横万里船。啼乌栖断岸，徙倚不成眠。
即事
作者：孙福清
朝代：清

红尘一堕总茫茫，物我年来付两忘。漫向塞翁论得失，偶从詹尹问行藏。抟沙易幻人间世，点石难寻海上方。恩怨销除忧乐在，焚香夜夜礼空王。
读夏子仪刺史爱日山房诗稿
作者：孙福清
朝代：清

忆昔君家全盛日，琴歌酒赋剧豪雄。一从乡里惊风鹤，几度关山感雪鸿。生死交情觞咏外，炎凉世态笑谈中。西湖久别应惆怅，我亦归心逐转篷。
题瑞邸所藏宋文丞相蕉雨琴拓本
作者：孙福清
朝代：清

竹如意，击已碎。玉带生，交偏耐。《正气歌》成天地晦，半壁江山竟陆沈。千秋留得孤琴在，庐陵大节照青史，手抚冰弦泪如水。金瓯堕地缺不完，何况区区桐与梓。岂知忠愤所郁金石开，一弦一柱铿风雷。冬青树老天水黯，丰城宝气难终埋。移宫换羽惊弹指，流水高山有知己。遗响销沈六百年，一朝物色归藩邸。我观丞相琴，如见丞相心。西台恸哭故人远，东山丝竹君恩深。柴市风酸悲绝调，蕉窗雨急凄余音。七条飒飒森寒玉，古篆苍凉土花绿。谱出天风与海涛，哀音怨乱难终曲。祇今声价重球琳，三尺焦桐抵万金。澹墨数行留粉壁，夜深仿佛听龙吟。
题叶调元《汉口竹枝词》
作者：孙绍瑜
朝代：清
体裁：五言排律

十载春风煦，千寻玉海深。说经宏至教，醒世托长吟。俗尚详奢俭，舆情别正淫。有言皆布帛，无语不砭针。顽石头应点，天衣缝莫寻。风流才子笔，月旦古人心。游夏辞难赞，京都赋更钦。漫言同白俗，重价购鸡林。
赋得新添水槛供垂钓即用七字为韵·其一
作者：孙维祺
朝代：清
体裁：五言绝句

柳色迷新岸，藤花覆短檐。画廊初转处，水径为谁添。
赋得新添水槛供垂钓即用七字为韵·其三
作者：孙维祺
朝代：清
体裁：五言绝句

野人掇湿云，带酒眠新槛。初月钩无饵，狎鱼来相犯。
赋得新添水槛供垂钓即用七字为韵·其二
作者：孙维祺
朝代：清
体裁：五言绝句

流水响依稀，千江尽如此。一栽莲子花，不比寻常水。
赋得新添水槛供垂钓即用七字为韵·其四
作者：孙维祺
朝代：清
体裁：五言绝句

谁道淡生涯，试来闲坐啸。当年严子陵，只有一竿钓。
挽曾国藩联
作者：孙翼谋
朝代：清
体裁：联

天语悼殊深，方期梯航就道，干羽舞阶，咨策老臣偏叹逝；公归悲不复，历溯裘带临戎，江湖仗节，知名妇孺尽衔恩。
病中寄怀陈子木
作者：孙肩
朝代：清
体裁：五言律诗

陶令攒眉日，远公说法时。直教千载后，能得几人知。蝴蝶来新梦，鹪鹩去旧枝。投林思择木，三匝亦何之。
读南华经
作者：孙肩
朝代：清
体裁：五言律诗

少壮谈周易，衰年读老庄。在川叹逝水，秉烛胜颓阳。至乐翻成苦，达生徒自忙。嗒焉我丧我，意不赋沧浪。
夏日游嘉禾褚孝廉园峰在阁
作者：孙自式
朝代：清
体裁：古风

高阁白云里，相招共怡悦。开襟受凉风，不觉生冰雪。孤塔当窗牖，平畴接林樾。时时见山僧，来往踏松月。竹密尝昼阴，花繁自夜发。主人意无穷，清歌时散发。
同介修孟游集元夫园居即事抒怀
作者：孙致弥
朝代：清

朱弦寥落赏音微，尊酒论心静掩扉。遮莫文章供齿颊，底须愁病减腰围。駃騠七日堪千里，大鸟三年始一飞。醉拂吴钩谈转剧，主人忘送客忘归。
同晙思大年访华天御先生
作者：孙致弥
朝代：清

蒲帆片片带斜晖，路转蒹葭兴不违。白露为霜枫欲脱，澄江如练雁初飞。沧桑廿载衣冠在，猿鹤三军事业非。回首悲笳惊日暮，新亭风景一沾衣。
咏史次王玠右先生韵二首
作者：孙致弥
朝代：清

南都歌舞动云霄，回首燕台王气遥。燕颔何年驰铁马，羊头此日总金貂。霓旌小苑明秋月，锦缆长江泛暮潮。龙虎亲军三十万，登坛空想霍嫖姚。六朝遗恨水潺潺，金殿繁华闭翠烟。但听临春歌《玉树》，不闻清庙奏朱弦。铜驼泣露飞鸣镝，铁锁沉江渡战船。虎踞山前明月在，秋风怨绝李龟年。
咏史次王玠右先生韵二首·其一
作者：孙致弥
朝代：清

南都歌舞动云霄，回首燕台王气遥。燕颔何年驰铁马，羊头此日总金貂。霓旌小苑明秋月，锦缆长江泛暮潮。龙虎亲军三十万，登坛空想霍嫖姚。
咏史次王玠右先生韵二首·其二
作者：孙致弥
朝代：清

六朝遗恨水潺潺，金殿繁华闭翠烟。但听临春歌《玉树》，不闻清庙奏朱弦。铜驼泣露飞鸣镝，铁锁沉江渡战船。虎踞山前明月在，秋风怨绝李龟年。
感旧示魏禹平
作者：孙致弥
朝代：清

寒灯无焰醉瞢腾，独对遗编感慨增。复壁人曾藏北海，墓门剑许挂延陵。全家大节存忠孝，三世深交历废兴。郭隗台荒荆棘里，茫茫枨触恨难胜。
江行杂诗三首
作者：孙致弥
朝代：清

一舸淹晨夕，平沙舣落曛。江潮晴涌月，山火夜烧云。黑想蛟涎出，腥愁虎气闻。明朝牵百丈，回首白鸥群。鹭鸶村下路，停策吊沉沦。大义存《晞发》，高风缅补唇。明时甘浪迹，乱世得全身。搔首严陵濑，南阳有故人。城迥浮云外，舟移乱石间。波光能夺月，滩势欲驱山。过险心犹悸，思乡鬓欲斑。君看松顶鹤，云暝亦知还。
江行杂诗三首·其一
作者：孙致弥
朝代：清

一舸淹晨夕，平沙舣落曛。江潮晴涌月，山火夜烧云。黑想蛟涎出，腥愁虎气闻。明朝牵百丈，回首白鸥群。
江行杂诗三首·其三
作者：孙致弥
朝代：清

城迥浮云外，舟移乱石间。波光能夺月，滩势欲驱山。过险心犹悸，思乡鬓欲斑。君看松顶鹤，云暝亦知还。
江行杂诗三首·其二
作者：孙致弥
朝代：清

鹭鸶村下路，停策吊沉沦。大义存《晞发》，高风缅补唇。明时甘浪迹，乱世得全身。搔首严陵濑，南阳有故人。
福州道中
作者：孙致弥
朝代：清

指点三山近，轻云护翠微。晓烟榕叶暗，春雨蔗田肥。野女修棕笠，溪人浣氎衣。啼鹃苦竹里，争道不如归。
秋感
作者：孙致弥
朝代：清

辽海关门百二雄，长城万里忆先公。储胥自有风云护，部曲空成带砺功。一战龙旗劳汗马，廿年贝锦怨藏弓。不堪蔓草祈连冢，况复铜驼恨未穷。
至江宁再叠前韵
作者：孙致弥
朝代：清
体裁：七言律诗

蔽日浮云已暂开，先称偏觉气悲哉。燕归知入谁家巷，风去愁看旧日台。胥縻敢期通帝梦，槛车羞比霸齐才。炎歊苦忆凉飔好，凭仗悲笳及早催。
至江宁再叠前韵
作者：孙致弥
朝代：清

蔽日浮云已暂开，先称偏觉气悲哉。燕归知入谁家巷，风去愁看旧日台。胥靡敢期通帝梦，槛车羞比霸齐才。炎歊苦忆凉飔好，凭仗悲笳及早催。
听符文韬鼓琴集字以赠
作者：孙良彭
朝代：清
体裁：五言律诗

房相青门会，高挥韵极悠。安弦酬古调，留字异常俦。况倚松风弄，如闻海水流。素桐凭寿世，曲罢满庭秋。
偕家弟文止晓入岳麓寺
作者：孙良贵
朝代：清

幽仄还从到，同游畅所经。僧披深翠出，寺带湿云暝。寒竹新炊火，霜禽饱晒瓴。五年矜一见，不负看山行。
吉阳湖
作者：孙良贵
朝代：清

皖城西上借东风，极目洪波水正东。忘却江天空复迥，吉阳湖看藕花红。
赠百四十三老人汤云山和沈宗伯作
作者：孙良贵
朝代：清

天上老人自有星，翩然披发下炎坰。楼头黄鹤何年返，骑向蓬壶访蔡经。
黄鹤楼杂感·其一
作者：孙良贵
朝代：清
体裁：七言律诗

寥落中原大旆寒，几人拔戟可登坛。续骚自古归芗泽，操律何人笑楚冠？北地蚍蜉空撼树，虞山萧艾久充兰。横流沧海知何极？直下澄清江汉澜。
黄鹤楼杂感·其三
作者：孙良贵
朝代：清
体裁：七言律诗

郎官湖上白云閒，西望秦山阻七盘。北海幽人空种树，南楼老子健加餐。谁吹羌笛愁如沸，自握冰桃实似丹。菊井苍颜浑见惯，伽山铁岭听初阑。
黄鹤楼杂感·其二
作者：孙良贵
朝代：清
体裁：七言律诗

回看九泽接崚嶒，题遍江楼十二层。牛首山前虚夜月，龙蟠关外踏寒冰。百年心事违王粲，一代龙门误李膺。黄鹤不教故国返，乱鸦无数侣秋鹰。
黄鹤楼杂感·其五
作者：孙良贵
朝代：清
体裁：七言律诗

荆门九塞控三巴，蜀栈秦盘讵足誇？如此江山雄地肺，况来郢雪艳天葩。百年已尽啼鹃憾，万里齐开丽日华。莫倚桂珠同土价，侧闻旰食望谋嘉。
黄鹤楼杂感·其四
作者：孙良贵
朝代：清
体裁：七言律诗

冯郎曾不负科名，幻入金光夙世情。长剑秋风驰素志，澶渊孤注耻前盟。英雄自古凭推毂，儒雅于今孰请缨？尽埽白云西极落，苍苍郁郁拱神京。
牛山远眺
作者：孙芝茜
朝代：清

天为人间作画图，南巢争说小姑苏。登高四望真奇绝，三面青山一面湖。
散步
作者：孙芝蔚
朝代：清

著屐携筇踏浅沙，西峰遥望锁残霞。春伤旧日频游地，酒问前宵半醉家。溪上长吟悲往事，林间无语妒归鸦。年来衣逐缁尘化，欲结方袍礼释迦。
仲昭家薇花红出墙外
作者：孙芳祖
朝代：清

听得诗声隔绛纱，一双燕子巧藏花。玲珑莫搦胭脂雪，但倩仙人鸟爪爬。
偶成
作者：孙芳祖
朝代：清

春深风絮扑帘衣，才爇银炉篆影低。为写金经刚试手，绿阴一院画眉啼。
晓起
作者：孙芳祖
朝代：清

嫩凉如水沁吟床，未拟开奁洗晓妆。清露满阶收粉豆，玉簪花畔剂秋香。
莲房
作者：孙芳祖
朝代：清

人爱榴房红，侬爱莲房绿。翾风作房老，绿珠胜红玉。
送王白民楚行
作者：孙荃
朝代：清
体裁：七言绝句

大江遥接石城烟，江草江花路十千。为问章台宫里月，可随春到白云边。
仙岩洞遇雨而归
作者：孙荪意
朝代：清

日轮忽倒行，惊雷殷山底。云从洞里生，顷刻迷尺咫。心愁万青松，一一化龙起。坐令攫此峰，飞入苍冥里。火急催登舟，篷背雨声驶。回头不见山，模糊但云水。
冷泉亭
作者：孙荪意
朝代：清

孤亭接翠微，徙倚澹忘归。触石水如怒，破空山欲飞。僧閒钟梵寂，日薄树阴肥。不觉轻云过，清寒入祫衣。
卖花声
作者：孙荪意
朝代：清

归去郡城东。曾记相同，玉梅花下小房栊。烛影摇红人倚醉，绣帐香浓。小别太匆匆。好梦无踪。几回追忆转惺忪。拟托新愁凭燕子，诉与春风。
听莺
作者：孙荪意
朝代：清

空庭过雨晓烟新，恰恰莺啼杨柳春。好语如簧须自惜，世间识曲已无人。
喝火令·题许玉年茂才亡室照
作者：孙荪意
朝代：清

明慧同徐淑，才华似大家。春风容易落昙花。试问欢期几许，屈指半年赊。妙倩传神手，描来萼绿华。生绡依旧脸如霞。比似年时，略瘦一些些。比是年时初见，无语翠鬟斜。
夕阳
作者：孙荪意
朝代：清

闪闪翻鸦背，遥天一线留。钟声孤寺暝，帆影半江秋。流水杳然去，乱山相向愁。虽怜无限好，行客莫夷犹。
天香·秋灯
作者：孙荪意
朝代：清

灰烬银河，苔生雁足，汉宫旧制谁见。照破秋心，抛残烛泪，最怕黄昏庭院。长门雁过。多分是、不胜清怨。记否巴山同话，西窗那回曾剪。幽闺夜阑人远。只影儿、与伊相伴。挑落金虫红粟，钗头犹颤。听尽梧桐疏雨。正斜倚、熏笼梦处断。帘罅风来，一星微闪。
夺锦标·染指甲
作者：孙荪意
朝代：清

麂眼篱边，蛩声阶畔，又见凤仙开矣。寻遍露丛轻摘，碎捣金盆，染成霞腻。似唾绒点点，早一夜、春生纤指。惹檀郎、时泥人看，惊笑是弹红泪。七夕星期又是。乞巧筵前，女伴穿针偷比。更较唇间脂晕，臂上砂痕，一般妍媚。怕猩红易褪，遮莫向、银塘频洗。试瑶琴、月底携来，弹作落花流水。
如梦令
作者：孙荪意
朝代：清

又见东风欲暮。阵阵扑帘飞絮。一夜替花愁，人在小楼听雨。无绪。无绪。只得任他春去。
孝烈将军歌
作者：孙荪意
朝代：清

挟弓刀，跨鞍马，宛宛去边城，妾是从征者。昨夜可汗来徵兵，户有三丁抽一丁。阿爷年衰小弟弱，妾替爷征死亦乐。戎装结束慷慨行，万里驰驱入沙漠。黄河东去黑水西，愁云惨惨阴山低。故乡一片深闺月，夜夜沙场照铁衣。狡兔雌雄那可怜，火伴同行空习见。不画蛾眉十三年，归来依旧芙蓉面。吁嗟乎！英雄何必皆男儿，须眉纷纷徒尔为。君不见，孝烈双兼古莫比，乃在区区一女子。
忆秦娥
作者：孙荪意
朝代：清

桃笙滑。晚凉睡起慵梳掠。慵梳掠。松鬟半亸，玉钗□□。濛濛淡月窥帘箔。画阑一叶梧桐落。梧桐落。秋风又到，小亭西角。
念奴娇·东洋美人图
作者：孙荪意
朝代：清

风鬟雾鬓，记断肠诗句，蔡郎曾赋。试向画图重省识，别是销魂眉妩。衣曳鲛绡，钗横玳瑁，巧样看梳理。龟兹唱罢，背人小立无语。遥想弱水东头，三山宛在，定有神仙侣。玉雪双趺高蹑屐，压倒南朝莲步。云海微茫，蓬莱飘渺，空惹秋千缕。真真须唤，彩云莫共飞去。
惜黄花·菊
作者：孙荪意
朝代：清

秋高碧宇。黄花□□。□□孤，正霜林、愁红初舞。佳节近重阳，憔悴东篱暮。问人意、也应如许。楚骚有句。幽兰同赋。话餐英，早湘潭、那时人去。卷帘恰新□，记年年开处。甚长是、满城风雨。
所爱猫为颖楼逐去作诗戏之
作者：孙荪意
朝代：清

猫奴虽小畜，首载自《三礼》。祭与八蜡迎，圣人所不废。而况爱者多，难以屈指计。立冢标霜眉，哦诗称粉鼻。黄荃工写生，昌黎曾作记。五德谑见嘲，十玩图斯绘。黄金铸像偿，沈香斫棺瘗。乃知爱猫心，无贵贱钜细。余亦坐此癖，张搏绝相似。贮之绿纱帷，呼以乌圆字。箬裹红盐聘，柳穿白小饲。时时绕膝鸣，夜夜压衾睡。著书盈简编，颇自矜奇秘。神骏支公怜，笼鹅右军嗜。所爱虽不同，玩物宁丧志。檀郎独胡为，似疾义府媚。一旦触其怒，束缚遽捐弃。据座啖牛心，虽然名士气。当门锄兰草，颇伤美人意。知君味禅悦，此举非无谓。吞却死猫头，悟彻无上义。
探春慢·蒋葆存学博蒋村草堂图
作者：孙荪意
朝代：清

山锁空青，溪围寒碧，幽栖近临河渚。黄叶孤村，夕阳乔木，指点故园非误。流水疏篱外，更绕屋、梅花千树。想当把酒豪吟，暗香吹上诗句。桑梓廿年心事，看三径依稀，画图开处。清簟横琴，高楼弄笛，消得幽怀如许。何限闲风月，尽分付、沙边鸥鹭。凭仗生绡，卧游障子描取。
摸鱼子·家寻云林醉墨图
作者：孙荪意
朝代：清

爱淋漓、金壶墨汁，曲生风味差近。醉乡别有闲天地，都付墨乡管领。尘虑屏。看十指酣嬉，百幅蛮笺尽。龙蟠虬影。正兴溢临池，人如中酒，此意问谁省。徵故事，长史当年堪并。狂来几度濡顶。芸窗研席沉吟久，风雨骤惊笔阵。斜又整。便题遍羊群，更写幽兰韵。瓶梅香沁。携万轴牙签，一床斑管，应比百城胜。
撷芳词 其一 题冷月吟
作者：孙荪意
朝代：清

离鸾咏。黄门痛。拈毫泪滴瑶笺冻。愁无据。情如许。碧海青天，玉人何处。蘅芜梦。何时共。翠钿零落钗头凤。伤心语。浑难诉。挑灯写尽，断肠诗句。
撷芳词 其二 题冷月吟
作者：孙荪意
朝代：清

盈盈靥。长长眼。镜中爱煞春山浅。多情月。无圆缺。夜夜楼头，清光同挹。琼箫断。行云远。可怜好梦如尘短。无情月。争知得。依然来照，水晶凉隙。
撷芳词·题冷月吟
作者：孙荪意
朝代：清

离鸾咏。黄门痛。拈毫泪滴瑶笺冻。愁无据。情如许。碧海青天，玉人何处。蘅芜梦。何时共。翠钿零落钗头凤。伤心语。浑难诉。挑灯写尽，断肠诗句。盈盈靥。长长眼。镜中爱煞春山浅。多情月。无圆缺。夜夜楼头，清光同挹。琼箫断。行云远。可怜好梦如尘短。无情月。争知得。依然来照，水晶凉隙。
柳梢青·陈宝摩学博空山采萍图
作者：孙荪意
朝代：清

碎绿交加。幽人一棹，小艇轻划。春水生时，青山画里，闲采萍花。高吟得句偏佳。凭说是、苕溪若耶。花信风柔，苧罗衫薄，诗意凉些。
柳梢青·青梅
作者：孙荪意
朝代：清

细雨阑珊。江城四月，犹剩馀寒。青粉墙头，绿阴枝上，一点如丸。拈来个个匀圆。心怯处、盈盈味酸。笑蹙双蛾，画栏斜倚，纤手轻搏。
水调歌头·登六和塔
作者：孙荪意
朝代：清

到眼忽金碧，塔影挂晴空。问谁为此，窣堵卓笔写苍穹。最好凭栏长望，隔岸越山如笑，揖我白云中。城郭渺茫际，铃语坠天风。登临兴，怀古意，两何穷。是处江山，洵美韶景惜匆匆。莫话钱王旧事，惟有无情潮水，日夜自流东。欲去更回首，落日一江红。
沁园春·美人风筝
作者：孙荪意
朝代：清

剪楮裁筠，涂朱施粉，多情欲迷。但如飞一去，浑疑剑女，任吹不动，却笑环妃。细骨玲珑，芳姿飘渺，奔月行常似羿妻。秋千外，怪弓鞋一捻，稳步云梯。遥遥欲上还低。最好在、湖边十里堤。怕巫神娇妒，来行雨湿，封姨轻薄，肯借风吹。飞燕身轻，惊鸿态逸，天际红霞映舞衣。丝儿断，看绿珠坠也，倏下楼西。
洞仙歌
作者：孙荪意
朝代：清

画堂银烛，照氤氲瑞气。吉日良时是谁筮。看门阑、喜聚冰上人来，人争羡、两座輶轩太史。晓妆云鬓掠，玉镜台前，试点青螺晕眉翠。偷捡綵罗箱，条脱双金，循环意、袖中私系。怪无语、人前正含羞，算只有、菱花知侬心喜。
洞仙歌·淡吟轩十姊妹花盛开席上作
作者：孙荪意
朝代：清

清明过后，渐愁春怀抱。小白蔫红故相恼。正梨云坠粉、桃雨霏香，才开处、又被蝶喧蜂闹。芳名呼姊妹，绝似婵娟，顾影相怜惜娇小。最好是轻阴、作煖烘晴。更添得、晚来斜照。且莫负、东风赏花期，便百罚深杯、也须判了。
清平乐·夜宴
作者：孙荪意
朝代：清

金尊瑶席。罗袖如云列。堂上笙歌欢未彻。闲煞玉阶明月。舞馀蝉鬓惺忪。当筵唱罢玲珑。酒醒画屏人去，烛花犹斗春红。
满庭芳·美人春睡图
作者：孙荪意
朝代：清

数遍花须，吹残柳絮，无聊掩上窗纱。深深庭院，帘幕几重遮。渐觉相思意倦，压绣衾、红玉偎斜。叮咛意，画梁燕子，絮语莫惊它。知伊当此际，人儿见否，幽恨空赊。乍坠来、钗凤松却鬟鸦。摇漾柔魂一缕，倩杨花、扶向天涯。谁催觉、枕痕印处，双颊晕朝霞。
点绛唇·落花
作者：孙荪意
朝代：清

满院繁华，无端吹落邻家笛。风姨轻薄。不管人怜惜。断紫零红，补尽苍苔缺。空愁绝。小鬟偷折。犹向枝头觅。
瑞鹤仙·水仙花
作者：孙荪意
朝代：清

芳姿矜素质。倚轻寒亭亭，倩影玉立。罗衣翠绡织。但黄侵宫额，粉坠檀颊。帘飞细雪。对屏山、恼情脉脉。忆开时、尝是残年，未许蝶寻蜂觅。高格。双管描香，孤弦写韵，称伊清绝。凌波步浅，凉露湿，生尘袜。论丰标矾弟，梅兄怎比，别是珊珊仙骨。记瑶台，月底归来，黄冠半侧。
画堂春
作者：孙荪意
朝代：清

鸾镜翠鬟慵理，象床斑管停拈。不知是病是愁添，整日恹恹。容易年华过尽，好天良夜休嫌。玉梅香隔一重箫，月细风尖。
百字令·家邵庵叔花影吹笛图
作者：孙荪意
朝代：清

笛声横处，鹤南飞、裂石戛穿云表。花雾濛濛，疏影淡、别有层楼深窈。孙楚闲情，恒伊清兴，一曲超神妙。夜深人静，蟾光林罅低照。凝想按徵移宫，含商吐羽，逸响应缭绕。忽被东风，吹散去、空际馀音犹袅。几点遥山，半溪流水，花外莺声晓。披图神爽，携尊来此听好。
百字令·次花海叔韵
作者：孙荪意
朝代：清

清明近也，听饧箫隔巷，吹来庭户。初试罗衣风尚峭，小立曲阑凝伫。柳学颦眉，花含笑魇，又见春如许。昼长人静，画梁新燕双语。正值轻暖轻寒，酿花天气，一霎晴兼雨。对此韶光须痛饮，莫说闲愁闲绪。三竺云峰，六桥烟水，结伴嬉游去。藏鸦门外，一枝摇漾柔橹。
百字令·题吴时田黄海奇葩册子
作者：孙荪意
朝代：清

缤纷照眼，问其中谁作，司花令史。翻尽群芳新旧谱，不信人间有此。瑶草琪花，瀛洲方丈，此地非耶是。殊芬异态，便教德裕难记。闻说云海黄山，木莲花放，数里氤氲气。身作迦陵五色鸟，飞入众香丛里。金钮珠冠，鹅群蝶翅，一一徵名异。今宵梦绕，三十六峰烟翠。
相见欢
作者：孙荪意
朝代：清

娇莺啄响花铃。梦频惊。又是困人时节、近清明。杨花白。梨花雪。正新晴。睡起春风别院、簸钱声。
祝英台近·露寒小立图
作者：孙荪意
朝代：清

花明帘，柳暗月，渐黄昏时节。初换罗衣，悄傍玉阶立。过了挑菜佳辰，秋千院落，还直恁、轻寒恻恻。漫凝忆。应惜似水华年，无言倚瑶瑟。香冷熏篝，绡帐正愁入。须知露湿苍苔，被他蟾影，偷照见、断红双靥。
秋夜
作者：孙荪意
朝代：清

雨过虚堂睡未成，挑镫閒坐夜凄清。草间蛩语林间叶，底事秋来尽不平。
绿意·新荷叶
作者：孙荪意
朝代：清

田田无数。自第三桥畔，遥接洲渚。榆荚同圆，柳线难穿，翻解买将春去。折来未是佳人镜，全不碍、游鱼跃处。爱乘凉、几点蜻蜓，立向中心擎住。那似闹红时候，采香人未到，若个延伫。点点青青，散漫澄波，已觉清芬徐度。碧筒待到飞觞日，又一叶、一花相妩。记西风、撩乱池塘，剪烛夜深听雨。
罗敷媚
作者：孙荪意
朝代：清

玉阶谁种梧桐树，风也零星。雨也零星。作得愁人不要听。病来心绪难消遣，怕也伶俜。争也伶俜。如此凄凉几惯经。
翠楼吟·秋柳
作者：孙荪意
朝代：清

瑟瑟簌簌，濛濛澹澹，斜阳画出秋影。自莺声啼老，浑不是镜中眉晕。愁春梦醒。剩咽露凉蝉，抱枝凄紧。凭谁认。风流张绪，当年姿韵。重醒。尝记年时，向灞桥驿岸，殷勤折赠。章台人去远，料近日楚腰消损。西风光景。看憔悴如斯，那禁离恨。长堤外，晚雨如烟，归鸦成阵。
菩萨蛮
作者：孙荪意
朝代：清

枝头杜宇啼声急。一帘丝雨和愁织。花事太匆匆。苔阶黦落红。昼长春绣懒。偏髻拖残线。斜倚小屏山。含情忆去年。
菩萨蛮
作者：孙荪意
朝代：清

沉沉漏箭催清晓。鸭炉犹剩馀香袅。吹灭小银灯。半窗斜月明。绣衾金压凤。好梦同郎共。含笑语檀郎。何须更断肠。
菩萨蛮·锈毬花
作者：孙荪意
朝代：清

丛丛晴雪阑干曲。东风碎剪玲珑玉。蝴蝶打成团。梅花一蒂攒。昨宵林影白。错认团圞月。晓起捲帘看。罗衣生薄寒。
虞美人·题美人钓鱼图
作者：孙荪意
朝代：清

芙蓉落尽秋风冷。蓼溆萧疏景。云鬓三两薄妆成。十二红阑小立、逞娉婷。金钩钓处游鳞起。搅得波纹碎。谁抛石子响涟漪。须信隔花影里、有人窥。
蝶恋花
作者：孙荪意
朝代：清

深掩重门春院静。又是年时，一段销魂景。未过花朝春尚嫩。柳梢渐觉黄金褪。睡起髻鬟斜不整。注罢沉檀，火灭香篝冷。帘外樱桃花落尽。晚来几番东风紧。
蝶恋花·七夕
作者：孙荪意
朝代：清

又见佳期逢七夕。乌鹊桥成，欲渡还娇怯。一岁离情应更切。银河执手低低说。莫怪天孙肠断绝。修到神仙，尚有生离别。风露悄凉人寂寂。夜深独向瑶阶立。
贺新凉·题红楼梦传奇
作者：孙荪意
朝代：清

情到深于此。竟甘心、为他肠断，为他身死。梦醒红楼人不见，帘影摇风惊起。漫赢得、新愁如水。为有前生因果在，伴今生、滴尽相思泪。凭唤取，颦儿字。潇湘馆外春馀几。衬苔痕、残英一片，断红零紫。飘泊东风怜薄命，多少惜花心事。携鸭觜、为花深瘗。归去瑶台尘境杳，又争知、此恨能消未。怕依旧，锁蛾翠。
迈陂塘·题薛可庵莲景图
作者：孙荪意
朝代：清

渺临流、翩然一叶，载将凉意如许。湖波十里澄于镜，翠盖亭亭无数。须小住。怕狼藉、红衣鱼浪吹香去。嫣然欲语。正晓雨初收，清风徐拂，棹入最深处。漫容与，何必寻盟鸥鹭。携来弄玉佳侣。冰纱雾縠清无暑，恰称凌波微步。看屡误。试照影、明流人与花同妩。新词待谱。更添写双鬟，横吹短笛，唱彻闹红句。
钱塘怀古
作者：孙荪意
朝代：清

古杭形势称雄界，左右江湖作襟带。我来吊古发长嗟，舞榭歌楼陈迹在。缅昔钱王乘王气，八州保障民生倚。西湖之水不肯填，愿作开门节度使。一朝点检腾风云，四方纳贡皆称臣。是时钱塘归附早，底须振旅烦曹彬。如何瞬息红羊换，绝域兵戈穷庙算。苍黄泥马渡江来，故国山河弃天畔。再延国祚百馀年，占得临安半壁天。《黍离》莫洒孤臣泪，回首樊楼只黯然。偏安遂尔成南渡，此事由来亦天数。居民争望小朝廷，汴水苍茫渺何处。北地悲笳夜月哀，西湖歌管春风来。但得和戎长计在，君臣行乐莫相催。即今故殿埋蓬葆，凤凰山上无人到。荆榛寂寞铜驼悲，萝薜荒凉山鬼吊。惟有梳妆台畔池，春来长遍胭脂草。
青玉案·余慈柏广文秋江独钓图
作者：孙荪意
朝代：清
体裁：词

烟波万顷秋无际。一叶扁舟摇曳。自把渔杆凌渺弥。绿蓑青箬，浮家汎宅，合号元真子。鸥盟鹭约何须计。西风起鲈鱼正美。钓罢船头还独醉。荻花无数，断鸿几点，江色苍茫里。
青玉案·余慈柏广文秋江独钓图
作者：孙荪意
朝代：清

烟波万顷秋无际。一叶扁舟摇曳。自把渔杆凌渺弥。绿蓑青箬，浮家汛宅，合号元真子。鸥盟鹭约何须计。西风起鲈鱼正美。钓罢船头还独醉。荻花无数，断鸿几点，江色苍茫里。
飞来峰
作者：孙荪意
朝代：清

终古不飞去，苍然卧冷云。秋高山露骨，石瘦树盘筋。宝佛留真相，清泉漾縠纹。胜游怀白傅，千载剩遗文。
高阳台·题李香君小影
作者：孙荪意
朝代：清

曼脸匀红，修蛾晕碧，内家妆束轻盈。长板桥头，最怜歌管逢迎。无端鼙鼓惊鸳梦，怅仓皇云鬓飘零。黯消凝。旧院春风，芳草还生。桃花扇子携罗袖，问天涯何处，寄与多情。廿四楼空，白门明月凄清。江山半壁成何事，但苍茫一片芜城。莫伤心。金粉南朝，犹剩娉婷。